Johnson označil írsku poistku za nedemokratickú, Tusk nevidí inú alternatívu

Britský premiér žiada obnovenie rokovania o brexite.

BRUSEL. Predseda Európskej rady Donald Tusk v utorok uviedol, že pokiaľ britský premiér Boris Johnson nenavrhne "realistické alternatívy" k takzvanej írskej poistke, aby sa zabránilo vzniku tvrdých hraníc na írskom ostrove, vlastne podporuje ich znovuzavedenie. Informovala o tom agentúra AP. Kľúčová časť dohody o odchode Británie z EÚ sa týka zachovania írskeho ostrova bez fyzických hraníc medzi Írskou republikou, ktorá je súčasťou Európskej únie, a Severným Írskom, ktoré je súčasťou Spojeného kráľovstva. "Tí, ktorí sú proti poistke a nenavrhujú realistické alternatívu, vlastne podporujú znovuzavedenie hraníc. Aj keď si to nepriznávajú," uviedol na Twitteri Tusk. Britský premiér Boris Johnson predtým v liste adresovanom Tuskovi požadoval, aby EÚ obnovila rokovania o brexite a z dohody, ktorú s Bruselom uzavrela vláda predchádzajúcej šéfky britského kabinetu Theresy Mayovej, vypustila ustanovenia týkajúce sa írskych hraníc. Tie sú podľa Johnsona "nedemokratické" a ohrozujú mierový proces v Severnom Írsku. Opačného názoru je však EÚ, podľa ktorej opätovné otvorenie dohody o brexite neprichádza do úvahy, čo v pondelok Johnsonovi v hodinu trvajúcom telefonickom rozhovore potvrdil aj írsky premiér Leo Varadkar. Na základe írskej poistky by pre Severné Írsko po odchode Británie z EÚ dočasne platili odlišné podmienky obchodovania s EÚ než tie, ktoré by sa týkali zvyšku Spojeného kráľovstva. Tento "záložný plán" pre Írsko však nie je časovo ohraničený a veľká časť britských zákonodarcov ho vníma ako pascu, ktorá ich krajinu navždy zviaže obchodnými pravidlami Únie a znemožní Londýnu uzatvárať samostatné obchodné dohody s partnermi vo svete. Ak však Británia odíde z EÚ bez dohody 31. októbra, čo Johnson pripúšťa ako realistickú alternatívu, írska poistka do platnosti nevstúpi.


Nemci už pred 20 rokmi získali vzorky novička od ruského vedca

Informácie spoločnými silami získali viaceré nemecké printové i elektronické médiá.

BERLÍN. Nemecká spravodajská služba (BND) získala už pred vyše dvoma desaťročiami vzorky nervovoparalytickej toxickej látky novičok, použitej pri útoku na niekdajšieho ruského dvojitého agenta Sergeja Skripaľa a jeho dcéru Juliju v tomto roku v Británii. Informácie, ktoré spoločnými silami získali viaceré nemecké printové i elektronické médiá, naznačujú, že sa istý ruský vedec ponúkol v 90. rokoch minulého storočia nemeckej zahraničnej rozviedke ako informant a neskôr spoločne s manželkou prepašoval do spolkovej republiky vzorku novička. Tajná operácia bola veľkým úspechom pre BND. Detaily o utajených vojenských aktivitách ruskej strany boli vtedy mimoriadne cenené u tajných služieb západných štátov. Zisk vzorky tajnej bojovej látky patril určite medzi ne. Keď vtedajší nemecký spolkový kancelár Helmut Kohl rozhodol po prvej analýze novička - ktorá za mimoriadnych bezpečnostných opatrení prebehla v istom laboratóriu vo Švédsku - podeliť sa o poznatky o mimoriadne nebezpečnej chemikálii so spojencami, najneskôr odvtedy, zrejme od druhej polovice 90. rokov, disponovali informáciami o zložení a vzorkou novička popri Nemecku aj USA, Británia, Francúzsko, Holandsko a Kanada. Možno, že ho v menších množstvách aj vyrábali a skúmali možnosti ochrany pred ním v prípade eventuálnej konfrontácie s Ruskom, vyplýva z informácií, ktoré prinieslo internetové vydanie spravodajského týždenníka Der Spiegel. O chúlostivosti vtedajšej prísne utajenej a z právneho hľadiska kontroverznej operácie, o ktorej popri niekoľkých spolupracovníkoch BND vedel iba spolkový kancelár a niektorí vysokopostavení úradníci Úradu spolkového kancelára v Berlíne, svedčí fakt, že tak BND, ako aj spomínaný úrad odmietli akýmkoľvek spôsobom zverejnené informácie komentovať.


Ak stroskotajú rozhovory s labouristami, Mayová by uvažovala o druhom referende

Rozhovory s labouristami budú pokračovať v utorok.

LONDÝN. Britská premiérka Theresa Mayová uskutočnila "plánovanie scenára" pre prípadné druhé referendum o brexite pre prípad, že by ju poslanci parlamentu donútili referendum vypísať. Informoval o tom v pondelok na svojej webovej stránke denník Daily Telegraph. Mayová podľa denníka dúfa, že nájde spôsob, ako získať v parlamente dostatočnú podporu pre svoj plán odchodu Británie z Európskej únie, ktorý poslanci už trikrát odmietli, avšak v rozhovoroch s opozičnou Labouristickou stranou sa zatiaľ vládnucim konzervatívcom dohodu o kompromisnej stratégii brexitu nájsť nepodarilo. Zo zistení Daily Telegraphu vyplýva, že Mayová s ministrami a ďalšími predstaviteľmi hovorila o možnosti usporiadania referenda, v ktorom by voliči mohli rozhodnúť, či chcú, aby Británia odišla z EÚ na základe dohody, ktorú jej vláda vyrokovala s Bruselom, aby došlo k brexitu bez akejkoľvek dohody, alebo aby Británia EÚ vôbec neopustila. Denník sa pritom odvoláva na nemenovaný vládny zdroj, podľa ktorého by druhé referendum o brexite prichádzalo do úvahy len v prípade stroskotania rokovaní s opozičnými labouristami o podpore Mayovej dohody o brexite v Dolnej snemovni britského parlamentu. V referende, ktoré sa konalo v júni 2016, sa za odchod Británie z EÚ vyslovilo 52 percent voličov a 48 ich bolo proti. Výsledok referenda rozdelil krajinu a paralyzoval jej politický systém. Mayovej menšinová vláda zmeškala termín odchodu Británie z EÚ, ktorý bol stanovený na 29. marca a v Spojenom kráľovstve vládne veľká neistota ohľadom toho, kedy, ako a či vôbec k brexitu dôjde, napísal Daily Telegraph. Rozhovory s labouristami, ktorí vyslovili podmienečnú podporu druhému referendu, budú pokračovať v utorok. Mayovej sa v apríli na summite EÚ podarilo získať v poradí už druhý odklad brexitu. Lídri 27 členských krajín Únie stanovili za nový dátum vystúpenia Británie 31. október. Ide o flexibilný termín, čo znamená, že Británia môže Úniu opustiť aj skôr, ak britský parlament schváli dohodu, ktorú Mayovej vláda uzavrela s Bruselom.


Rusnáková ovládla domáci šampionát v rýchlokorčuľovaní

SPIŠSKÁ NOVÁ VES. Petra Rusnáková bola najvýraznejšou postavou majstrovstiev Slovenska v rýchlokorčuľovaní na krátkej dráhe, ktoré sa uskutočnili v nedeľu na klzisku v Spišskej Novej Vsi. Pretekárka domáceho klubu bola medzi ženami najrýchlejšia na 500 aj 1000 m, čo logicky znamenalo jej víťazstvo v celkovom hodnotení oboch disciplín. Sedemnásťročná reprezentantka týmto úspechom potvrdila svoj status najlepšej slovenskej šortrekárky. Jej kolegyňa z národného tímu, Lucia Filipová, obsadila druhé miesto na 500 m a tretia bola na 1000 m. V mužskej kategórii takisto ovládol obe disciplíny domáci zástupca Marian Bukšar.


Na Cypre odhalili sériového vraha žien

Hlavný podozrivý, ktorým je 35-ročný vojenský dôstojník z gréckej časti Cypru, sa priznal.

NIKÓZIA. Muž z Cypru sa vo štvrtok priznal k vraždám siedmich žien a dievčat. Podľa miestnych médií ide doteraz o "prvé sériové vraždy" na ostrove. Dve telá polícia objavila v banskej šachte už skôr tento mesiac, tretie telo našli vo štvrtok. Hlavný podozrivý, ktorým je 35-ročný vojenský dôstojník z gréckej časti Cypru, sa následne priznal k ďalším vraždám. Polícia teraz na základe jeho údajov pátra po zvyšných obetiach. Je medzi nimi žena, ktorá pochádza buď z Indie, alebo z Nepálu, ako aj jedna Rumunka a jej osemročná dcéra. Ďalšie šesťročné dievča, dcéra jednej z obetí, je rovnako nezvestné. Policajní vyšetrovatelia našli tretie telo ženy vo štvrtok po tom, čo ich podozrivý zaviedol k miestu v blízkosti Nikózie, kde sa ho predtým zbavil. S obeťou, ktorá bola nezvestná od decembra 2017, sa zoznámil online. Všetky tri obete, ktoré doteraz našli, pochádzajú z Filipín.


Nezávislé Oscary - Spirit Awards ovládla dráma Moonlight

V kategórii najlepší medzinárodný film zvíťazila komediálna dráma Toni Erdmann.

SANTA MONICA. Americká dráma Moonlight od režiséra Barryho Jenkinsa triumfovala v sobotu na 32. ročníku udeľovania cien pre nezávislé filmy Spirit Awards. Drsný príbeh dospievania mladého černocha na chudobnom predmestí Miami zvíťazil v šiestich kategóriách vrátane najlepšieho filmu. Ocenenia Spirit Awards sa tradične odovzdávali v predvečer udeľovania Oscarov vo veľkom stane postavenom na pláži v kalifornskej Santa Monice. Ceny Spirit Awards, ktoré sa zvyknú označovať aj ako nezávislé Oscary, sú najvyšším hollywoodskym ocenením pre nezávislý film a artové filmy, ktorých výrobné náklady sú nižšie ako 20 miliónov dolárov. Rozpočet tohtoročného víťazného filmu Moonlight nepresiahol 1,5 milióna dolárov. Finančne ho podporil aj známy hollywoodsky herec Brad Pitt.Ceny za najlepšie herecké výkony v hlavnej úlohe si zo Santa Monicy odniesli Casey Affleck za účinkovanie v americkom filme Miesto pri mori (Manchester by the Sea) a Isabelle Huppertová za úlohu vo francúzsko-belgicko-nemeckej snímke Elle. V kategórii najlepší medzinárodný film zvíťazila nemecko-rakúska komediálna dráma Toni Erdmann rozprávajúca o komplikovanom vzťahu starnúceho otca a dcéry.Ceny Spirit Awards sa udeľujú od roku 1984 filmom vznikajúcich mimo systému hlavných hollywoodskych štúdii. Sponzoruje ich neziskové združenie Nezávislý film, ktorého členovia rozhodujú o laureátoch hlasovaním.


Zomrel vodca mormónskej cirkvi Thomas S. Monson, dožil sa 90 rokov

Prezidenti mormónskej cirkvi, ktorú dnes tvorí asi 16 miliónov veriacich po celom svete, sú považovaní za prorokov.

SALT LAKE CITY. Vo veku 90 rokov zomrel Thomas S. Monson, 16. prezident mormónskej cirkvi, ktorý bol v tejto funkcii od 3. februára 2008. Informovali o tom v stredu agentúry AP a DPA s odvolaním sa na hovorcu mormónov Erica Hawkinsa, podľa ktorého Monson zomrel v utorok večer vo svojom dome v americkom meste Salt Lake City. Meno nového prezidenta oznámi mormónska cirkev po Monsonovom pohrebe. Podľa agentúry AP sa očakáva, že nástupcom bude 93-ročný Russell M. Nelson. Monson patril viac ako 50 rokov k popredným predstaviteľom mormónskej cirkvi, ktorá sa oficiálne nazýva Cirkev Ježiša Krista Svätých neskorších dní. Monson kládol dôraz na humanitárnu prácu; angažoval sa za zákaz homosexuálnych manželstiev v Kalifornii, zároveň presadzoval väčšiu transparentnosť činnosti cirkvi či zníženie minimálnej vekovej hranice u misionárov. Prezidenti mormónskej cirkvi, ktorá má v súčasnosti približne 16 miliónov veriacich po celom svete, sú považovaní za prorokov a pôsobia ako duchovní aj ako organizační vodcovia. Mormóni sú v súčasnosti jedným z najrýchlejšie rastúcich náboženských hnutí sveta. Cirkev disponuje v USA, krajine svojho vzniku, značným vplyvom. Medzi jej členov patrí napríklad neúspešný uchádzač o republikánsku prezidentskú nomináciu a bývalý guvernér štátu Massachusetts Mitt Romney.


Stotisíc Turkov žiada vládu o vrátenie pracovných miest

Turecko po pokuse o prevrat zo štátnej sféry prepustilo desaťtisíce ľudí.

ISTANBUL. Takmer 100-tisíc Turkov, ktorí prišli o prácu v rámci rozsiahlych čistiek po vlaňajšom júlovom potlačenom pokuse o štátny prevrat, požiadalo tureckú vládu o vrátenie svojich pracovných pozícií v štátnom sektore a armáde. Informovala o tom agentúra DPA. Podpredseda tureckej vlády Bekir Bozdag uviedol, že vládna komisia v uplynulých dvoch mesiacoch dostala vyše 98-tisíc takýchto žiadostí, pričom s ich prijímaním skončila vo štvrtok. Po pokuse o prevrat z pätnásteho júla 2016 zadržali v Turecku okolo 50-tisíc ľudí a prepustili alebo suspendovali viac než 150-tisíc príslušníkov armády a zamestnancov štátneho i súkromného sektora. Z takéhoto postupu vyjadrili obavy ľudskoprávne organizácie i viaceré západné vlády. Turecká vláda ho však považuje za oprávnený vzhľadom na závažnosť hrozieb, ktorým je krajina vystavená. Ankara obviňuje zo zosnovania prevratu duchovného Fethullaha Gülena žijúceho v USA, ktorý ale svoju účasť na puči popiera. Väčšina ľudí, ktorých sa zásahy tureckej vlády týkali, bola obvinená práve z toho, že sú Gülenovými stúpencami


Raši kritizuje ekonomiku v štátnej poisťovni, Suchánek vyzdvihuje prácu zdravotníkov

Koaliční poslanci vo výbore kritizovali nedostatok špecialistov v systéme či nezvládnutú ekonomiku.

BRATISLAVA. Zdravotníctvo malo vlani svoje pozitívne aj negatívne momenty, zhodujú sa členovia parlamentného zdravotníckeho výboru z koalície a opozície. Viacerí chvália "obetavú prácu zdravotníkov napriek podmienkam, v ktorých ju vykonávajú". Pozdávajú sa im aj niektoré kroky ministra zdravotníctva Tomáša Druckera (nominant Smeru). Koaliční poslanci vo výbore kritizovali nedostatok špecialistov v systéme či nezvládnutú ekonomiku v štátnej Všeobecnej zdravotnej poisťovni (VšZP). Toto negatívne vnímajú aj opoziční politici vo výbore. Tým sa však nepáčili ani niektoré personálne obsadenia alebo "nejasné nákupy v nemocniciach". "V systéme je nedostatok sestier, lekárov a špecialistov," označil za mínus predseda výboru Štefan Zelník (SNS). Za pozitívum minulého roka považuje "obetavosť všetkých zdravotníkov". "Starajú sa o pacienta na úkor nadčasových nezaplatených hodín, často prekračujú zákonom stanovený počet pohotovostných služieb, vyšetrujú pacientov nad finančné limity stanovené zdravotnými poisťovňami," povedal Zelník. "Všetkých zaujímali domnelé kauzy viac ako systémové riešenia," negatívne hodnotí minulý rok podpredseda výboru Tibor Bastrnák (Most-Híd). Páči sa mu Druckerova vytrvalosť a prístup k problémom. Uznal, že to šéf rezortu nemá ľahké. Do nového roka želá zdravotníctvu trpezlivosť a peniaze. Treba podľa neho "dotiahnuť eHealth a DRG". Člen výboru Richard Raši (Smer) kritizuje "nezvládnutú ekonomiku v štátnej VšZP". Takisto sa mu nepáčil postup súkromnej Union zdravotnej poisťovne (ZP) voči neštátnym nemocniciam. Kladne vníma začatie DRG, upokojenú situáciu medzi ministerstvom zdravotníctva a lekárskymi i zdravotníckymi organizáciami. "Páči sa mi aj PR a marketing rezortu," povedal Raši. Zdravotníctvu do nového roka želá "iba zdravé rozhodnutia". Jane Cigánikovej (SaS) sa vlani nepozdávalo rozhodnutie o zrušení maximálneho vymeriavacieho základu pre platenie zdravotných odvodov. Kritizuje aj dlh vo VšZP. Minister Drucker podľa nej nemá dosah na personálne nominácie, "pokiaľ ide o chránených jedincov". Za mínus označila aj ministrovu "slabú pozíciu vo vláde". Páči sa jej však Druckerova komunikácia. "Na parlamentnej hodine otázok odpovedá s číslami a termínmi," uviedla Cigániková. Šéf rezortu má podľa nej dobré zámery. Oceňuje jeho snahu o diskusiu s odborníkmi. Zdravotníctvu do nového roka želá viac zdravej trhovej konkurencie a menej štátu. Alan Suchánek (OĽaNO-NOVA) záporne vníma "nekompetentnosť a politické nominácie predchádzajúceho vedenia zdravotníctva, či už ide o ministrov, šéfov VšZP a Úradu pre dohľad nad zdravotnou starostlivosťou (ÚDZS)". "Doviedli zdravotníctvo do krízy, zabezpečili sekeru v štátnej zdravotnej poisťovni," uviedol. Nepáči sa mu, že štát nebol doteraz schopný povedať, ako bude realizovaná nová Univerzitná nemocnica Bratislava (UNB). Plus by dal zdravotníkom za ich snaživú prácu, hoci nie vždy v dobrých podmienkach. Priznáva, že vo vzťahu personál - pacient sú rezervy. Táto výhrada patrí podľa neho obom stranám. Zdravotníctvu do nového roka želá dodatočné financie. Zuzana Šebová (Sme rodina) nesúhlasí so "špekulatívnymi nákupmi tovarov a služieb v zdravotníctve". "Takto vynaložené finančné prostriedky mohli byť použité efektívnejšie," vysvetlila. Verí tomu, že "sa našiel minister, ktorý urobí opatrenia v prospech bežných ľudí". Zdravotníctvu by do tohto roka zaželala menej zbytočných úmrtí. Chce tiež, aby z neho odišli ľudia s vidinou "iba biznisu a možnosti zisku".


Tesla predstavila externú batériu. Nabije mobily aj tablety

Batéria nabije zariadenia s Androidom aj iOS.

SAN FRANCISCO, BRATISLAVA. Akumulátory, ktoré vyvinula Tesla pre napájanie svojich vozidiel a domácností budú po novom nabíjať aj zariadenia s operačným systémom iOS a Android. Firma uviedla na trh externú batériu Powerbank, ktorá slúži na nabíjanie mobilov, tabletov a drobnej elektroniky v teréne. Do Powerbanky osadili konštruktéri Li-Ion akumulátor formátu 18650 s kapacitou 3350 mAh, ku ktorému pridali elektroniku pre bezpečné nabíjanie a napájanie periférií. K dispozícii sú konektory microUSB a Ligthning, zariadenia možno 5V napätím dobíjať 1.5A prúdom. Za novinkou stojí podľa magazínu Digital Trends známe Tesla Design Studio, cena bola stanovená na 45 dolárov. Hoci používatelia nijako nevyužijú špecifické prednosti akumulátorov, zaujať ich môže hlavne dizajn, ktorý ladí s ostatnými produktami firmy. Nejde o produkt, ktorý by súperil s ostatnými na trhu cenou a parametrami, používatelia však môžu dúfať, že im akumulátor v powerbanke vydrží naozaj dlho.


V americkej ekonomike pribudlo iba 103 tisíc pracovných miest

Miera nezamestnanosti v krajine však zostala na 17-ročnom minime 4,1 percenta.

WASHINGTON. Americkí zamestnávatelia po niekoľkých mesiacoch silného prijímania pracovníkov v marci vytvorili iba 103 tisíc nových pracovných miest. Celkovo však vládna správa o tvorbe pracovných miest naznačuje, že trh práce v krajine je naďalej v dobrej forme. Miera nezamestnanosti v USA zostala na 17-ročnom minime 4,1 percenta, uviedlo v piatok americké ministerstvo práce.Rezort práce smerom nadol revidoval odhady počtu vytvorených nových pracovných pozícií v januári a februári a uviedol, že ich celkovo vzniklo o 50 tis. menej, ako pôvodne predpokladal. Napriek tomu počas uplynulých šiestich mesiacov americkí zamestnávatelia mesačne vytvárali v priemere 211 tisíc nových miest.Hoci hospodárstvo USA sa počas prvých troch mesiacov tohto roka pravdepodobne spomalilo, ekonómovia očakávajú, že tempo jeho rastu sa v nadchádzajúcich mesiacoch zotaví. Podľa odhadu poradenskej spoločnosti Macroeconomic Advisers sa americký hrubý domáci produkt počas januára až marca zväčšil iba 1,4 percenta. Firma však očakáva, že tempo rastu za apríl až jún sa zrýchli na úroveň 3,1 percenta.


AKTUALIZOVANÉPrednosta chirurgickej kliniky v Petržalke nafúkal. Prepustili ho

Pracovný pomer bol ukončený z pracovnoprávnych dôvodov.

BRATISLAVA. Univerzitná nemocnica v Bratislave minulý týždeň náhle prepustila prednostu chirurgickej kliniky v jej nemocnici na Antolskej v Petržalke Jána Škultétyho. Dôvodom bolo podľa informácií SME to, že nafúkal na začiatku nočnej služby. Nemocnica sa ku konkrétnemu dôvodu prepustenia nevyjadruje. "Pracovný pomer bol ukončený z pracovnoprávnych dôvodov k 7. aprílu. 2017. Bližšie sa k tejto záležitosti nebudeme vyjadrovať," vraví Petra Stano Maťašovská, hovorkyňa univerzitnej nemocnice. Bývalý prednosta sa podľa informácií SME testu na alkohol podrobil hodinu po tom, ako vo štvrtok večer o siedmej nastúpil do nočnej služby. V krvi mal 0,2 promile alkoholu. Ihneď musel opustiť kliniku. "Pre UNB je striktné dodržiavanie pracovnej disciplíny kľúčové, jej dodržiavanie kontrolujeme počas roka pravidelne aj náhodne," odpovedala jej hovorkyňa na otázku, či nemocnica robí pravidelné kontroly prítomnosti alkoholu v krvi u svojich zamestnancov. Okrem univerzitnej nemocnice je Škultéty stále zamestnancom Lekárskej fakulty Univerzity Komenského v Bratislave. Pre SME to potvrdil Juraj Payer, prodekan fakulty. Škultéty si podľa neho momentálne čerpá dovolenku. Na II. chirurgickej klinike Lekárskej fakulty Univerzity Komenského a UNB ročne hospitalizujú asi 2500 pacientov. Klinika je výukovým pracoviskom Lekárskej fakulty, robia sa tu tiež štátne skúšky z chirurgie. Na klinike prebieha niekoľko výskumných projektov vrátane medzinárodných štúdií. Z minulosti je známych niekoľko medializovaných prípadov opitých lekárov.  Pred dvomi rokmi napríklad Okresný súd v Banskej Bystrici odsúdil na peňažný trest 1800 eur lekára Roosveltovej nemocnice Zdenka Ruska aj za to, že pod vplyvom alkoholu šoféroval a spôsobil dopravnú nehodu. V krvi mal 1,5 promile alkoholu.


Na pohreb Věry Špinarovej v Ostrave prišli tisíce ľudí, aj množstvo motorkárov

OSTRAVA. Davy fanúšikov zosnulej českej speváčky Věry Špinarovej, ktorá zomrela náhle v nedeľu vo veku 65 rokov, sa s ňou v sobotu prišli rozlúčiť do krematória v Ostrave. Stovky metrov dlhý rad čakajúcich sa tiahol od smútočnej siene krematória v mestskej časti Sliezska Ostrava až k bráne cintorína. Verejné rozlúčenie bolo naplánované od 9. do 12. hodiny, pre veľký záujem ale museli organizátori nechať otvorené dlhšie. Ľudia opúšťali so slzami v očiach smútočnú sieň s jej truhlou, kde venovali speváčke spomienku, pričom zneli jej piesne. Pokloniť sa jej prišiel aj ostravský patriot, pesničkár Jaromír Nohavica či predstavitelia mesta Ostravy. Na svojich strojoch dorazila pred 11. hodinou aj vyše stovka motorkárov z Ostravska v kožených bundách. Ako vysvetlil denníku Právo motorkár Bohumír Hořčičák, mali ju veľmi radi "a tiež kvôli našej obľúbenej pesničke od Vierky Špinarovej - Bílá Jawa 250". Podľa neho Špinarová nemala v Česku medzi speváčkami konkurenciu. "Je jej veľká škoda. Je jediná zo speváčok, ktorá neutiekla do Prahy a vydržala tu s nami," citoval server Novinky.cz ďalšieho z fanúšikov Jiřího Buriana. "Síce nebola z Ostravy, ale urobila pre naše mesto oveľa viac ako tí, čo z Ostravy pochádzajú. Mali sme ju veľmi radi. Málokto dokázal tak veľmi zviditeľniť Ostravu ako práve ona," zdôraznili manželia Skipalovci. V popoludňajších hodinách bude rozlúčenie iba v kruhu rodiny a priateľov, oznámila v smútočnom oznámení rodina zosnulej. Speváčka pochádzala z Pohořelíc u Brna, ale celý svoj život spojila s ostravskou hudobnou scénou. Skolabovala v stredu minulý týždeň na zástavu srdca počas koncertu v Čáslavi a napriek okamžitej pomoci zomrela v nedeľu večer v nemocnici. Najväčším hitom Věry Špinarovej bola lyrická balada talianskeho skladateľa Ennia Morriconeho z filmu Vtedy na západe, ktorú spievala s českým textom či jej duet s Petrou Janů To máme mládež. Na hudobnej scéne pôsobila od roku 1967 v kapelách Flamingo či Majestic, neskôr prešla na sólovú dráhu. V roku 1976 skončila druhá na Bratislavskej lýre s piesňou Lúčenie, ktorú spievala slovensky. Do poslednej chvíle pravidelne koncertovala. Na koncertoch ju sprevádzala kapela Adama Pavlíka, jej syna z prvého manželstva.


Francúzi sa bili o Nutellu, vláda chce v obchodoch obmedziť zľavy

V predajniach musela dokonca zasahovať polícia.

BRATISLAVA. Približne pred týždňom vyvolala francúzska sieť potravín s názvom Intermarché medzi ľuďmi totálny ošiaľ. Zlacnila totiž lieskovorieškovú nátierku Nutellu o 70 percent. Namiesto 4,5 eura pýtali za nátierku len za 1,4 eura. Ľudia sa kvôli zľavám v obchodoch sácali, niektorí sa dokonca začali biť a zasahovať musela nakoniec aj polícia. Francúzska vláda sa preto rozhodla, že na potraviny zakáže obchodom cenové akcie, upozornil denníkN. Vláda prezidenta Emmanuela Macrona predstavila teraz nový návrh zákona o potravinách a poľnohospodárstve, ktorým chce vyvážiť obchodné vzťahy v potravinárskom sektore. V novele navrhuje napríklad, aby už obchodníci nemohli predávať tovar (potraviny) so zľavou vyššou ako 34 percent. Okrem toho chce francúzska vláda úplne zakázať akciu, pri ktorej sa predáva tovar „dve za cenu jednej“. To ale nie je všetko. Francúzski poľnohospodári sa totiž už dlho sťažujú, že doplácajú na cenovú vojny medzi reťazcami. Preto vláda prišla so návrhom, ktorým chce zabezpečiť, aby reťazce úmyselne tovar nepredávali pod cenu. Navrhuje v zákone, aby supermarkety museli povinne zvýšiť cenu produktov, ktoré predávajú, minimálne o 10 percent v porovnaní s nákupnou cenou. Čo si o návrhu myslí a či sa ním nechce inšpirovať, slovenské ministerstvo pôdohospodárstva do uzávierky neodpovedalo. BRATISLAVA. V slovenských obchodoch sa inšpektori v minulom roku stretli s rôznými podivnými praktikami. A to či už šlo o predaj mlynčeka na korenie, či akciu na televíziu, alebo zistili, že obchodníci klamali, keď informovali o akcii. Natrafili napríklad na prípad, keď reťazec v reklamnom letáku informoval o akcii 2 + 1 tovar zadarmo. Avšak, keď si ľudia tento tovar kúpili, pri kase im jeden kus zadarmo nedal. Naopak, normálne im ho zaúčtoval. Natrafili tiež na reštauráciu, ktorá tvrdila, že robí rozvoz jedla zadarmo, ale účtovala si za to 40 centov. Časté boli tiež nezrovnalosti v tom, akú vysokú zľavu vlastne obchodník poskytuje. Na výklade bola informácia - Zľava na všetko 30 - 50 percent. Pri vstupe do prevádzky už bola informácia Zľava na všetko 20 - 50 percent a vo vnútri prevádzky bola informácia Zľava na všetko 20 – 30 percent," opisuje hovorkyňa Slovenskej obchodnej inšpekcie Danuša Krkošová. Ľudí obchodníci zavádzali aj v letákoch, keď tvrdili, že ku tovaru dávajú darček a nedávali. Alebo keď v letáky tvrdili, že všetky detské výživy predávajú za 49 centov, pričom akcia platila len pre tri druhy výživ. Problémom na Slovensku sú napríklad umelo nafuknuté umelé zľavy v internetových obchodoch, počítajú sa z nereálne vysokých cien, za ktoré E-shop tovar predáva iba pár minút v noci. Praktika je legálna. Ministerstvo hospodárstva neplánuje zmeniť zákon tak, aby tomu zabránilo.


SaS je proti novým pravidlám zamestnávania pracovníkov z krajín mimo EÚ

Vládna koalícia v čase nevídaného celosvetového rozmachu týmto krokom ohrozuje rast miezd najmä v robotníckych profesiách, tvrdí Jana Kiššová.

BRATISLAVA. Strana Sloboda a Solidarita (SaS) nesúhlasí s novými pravidlami zamestnávania pracovníkov pochádzajúcich z krajín mimo Európskej únie, ktoré sa na Slovensku zavedú od začiatku mája tohto roka. "Vládna koalícia urobila podľa nášho názoru hrubú chybu a v čase nevídaného celosvetového rozmachu ohrozuje rast miezd najmä v robotníckych profesiách,“ uviedla podpredsedníčka SaS a tímlíderka strany pre podnikateľské prostredie Jana Kiššová. Ako pokračovala, vláda na jednej strane administratívnymi opatreniami, ako je rast minimálnej mzdy či zvýšenie príplatkov za prácu v noci a počas sviatkov mzdy umelo zvyšuje a na strane druhej otvorením trhu práce pre robotníkov zo Srbska, či Ukrajiny vytvára reálny trhový tlak na stagnáciu miezd. "Ficove vlády urobili a robia hrubú chybu, keď prostredníctvom stimulov a rôznych dotácií doslova nakupujú v zahraničí investície, ktoré zvyšujú dopyt po nekvalifikovanej práci. Takúto prácu pri výrobných pásoch ľudia zvládnu po krátkom školení. Nepotrebujú na to žiadne školy," tvrdí Kiššová. Tieto investície sa pritom podľa nej sústreďujú len v niekoľkých priemyselných centrách na Slovensku, čím sa nedostatok pracovných síl prehlbuje. Riešenie SaS sa podľa nej opiera o dva základné piliere. "Po prvé, treba konečne zrušiť investičné stimuly, ktoré selektívne zvýhodňujú malú časť podnikateľov a deformujú podnikateľské prostredie vrátane trhu práce. Po druhé, štát umožní zamestnávanie pracovníkov z tretích krajín len s podmienkou, že budú zarábať minimálne jeden a pol násobok priemernej mzdy," dodala podpredsedníčka SaS. Vážne obavy z uvoľnenia pravidiel zamestnávania cudzincov prichádzajúcich na slovenský trh práce z krajín mimo EÚ majú aj odborári. "Pri obsadzovaní voľných pracovných miest je potrebné prioritne hľadať rezervy v domácich zdrojoch," uviedla Konfederácia odborových zväzov SR (KOZ) v tlačovej správe. Pozitívny vývoj miery nezamestnanosti na Slovensku je v súčasnosti obmedzujúcim faktorom dostatočných voľných pracovných síl a Slovensko čelí nedostatku kvalifikovanej pracovnej sily, čo si podľa odborárov vyžaduje reformu vzdelávania s prepojením na potreby trhu práce. "Cieľom KOZ SR je zabrániť sociálnemu dumpingu vo všetkých jeho podobách, preto odmieta akékoľvek zneužívanie pracovnej sily a jej dovážanie len za účelom šetrenia finančných prostriedkov," zdôraznili odborári. Upozorňujú na to, že všetci zamestnanci pracujúci na území Slovenska musia mať rovnaké podmienky zamestnania ako slovenskí zamestnanci, a to vrátane mzdového ohodnotenia. Odmietajú akúkoľvek mzdovú diskrimináciu na základe štátnej príslušnosti s cieľom zamestnávania lacnej pracovnej sily. "Takéto dovážanie lacnej pracovnej sily by znamenalo znižovanie mzdovej úrovne na Slovensku a znevýhodňovalo by domácich pracovníkov ako tých „drahších“," tvrdia odborári.Prezident SR Andrej Kiska v stredu podpísal novelu zákona o službách zamestnanosti od poslancov za stranu Smer-SD Jána Podmanického, Martina Glváča a Ľubomíra Petráka. Novela zákona od mája tohto roka zjednodušuje podmienky zamestnávania štátnych príslušníkov tzv. tretích krajín, teda z krajín mimo Európskej únie, na Slovensku. Bude sa to týkať len vybraných profesií, v ktorých je preukázaný nedostatok kvalifikovanej pracovnej sily a okresov s priemernou mierou evidovanej nezamestnanosti nižšou ako 5 percent. Zoznam zamestnaní, v ktorých pretrváva nedostatok pracovnej sily, stanoví komisia na tripartitnej úrovni a bude zverejnený a ročne aktualizovaný na webovej stránke Ústredia práce, sociálnych vecí a rodiny SR."Na identifikované zamestnania bude pri udeľovaní jednotných povolení štátnym príslušníkom tretích krajín platiť zjednodušený proces, napríklad nebude na tento účel potrebné nahlasovať voľné pracovné miesta," uviedli poslanci za stranu Smer. Počet zamestnancov pochádzajúcich z krajín mimo Európskej únie sa obmedzí na najviac 30 percent z celkového počtu zamestnancov konkrétneho zamestnávateľa. "Uvedené sa navrhuje z dôvodu, aby sa tento nástroj nevyužíval na zabezpečovanie pracovnej sily z tretích krajín, čo by mohlo mať za následok znižovanie mzdových a pracovnoprávnych podmienok v SR," tvrdia koaliční poslanci. Zjednodušenie podmienok a zrýchlenie procesu má podľa nich len napomôcť zamestnávateľom riešiť prechodný nedostatok pracovnej sily aj prostredníctvom štátnych príslušníkov tretích krajín.


Letisko Heathrow: Vianočné cestovanie na iný spôsob

Vianočné reklamné spoty nemusia byť vždy otravné. Najmä ak ich nemusíte stále sledovať.

Londýnske letisko Heathrow dokázalo v tomto roku dokopy spojiť pre mnoho ľudí desivú vianočnú dvojkombináciu – cestovanie a reklamu. A celkom mu to vyšlo, žiadne zdesenie sa nekoná. Asi aj vďaka tomu, že sa zameralo na klientov, na ktorých sa väčšinou v reklamách na Slovensku zabúda, na dôchodcov. Príbeh Edwarda a Doris Bairovcov citlivo brnká na nostalgickú rodinnú nôtu. Z Veľkej Británie pochádza aj niekoľko ďalších zaujímavých vianočných reklamných spotov. Napríklad na potravinové reťazce Waitrose a Sainsbury.  Alebo na sieť obchodných domov John Lewis a sieť obchodov s oblečením Marks and Spencer prípadne H&M.


Príroda víta jar záplavou kvetín, váš šatník môže tiež

Jarné obdobie so sebou prináša mnoho krásnych farieb a spolu s nimi sa vracia obľúbený kvetinový vzor. Ten je v dámskom šatníku populárny odnepamäti. V minulosti ľudia stáročia používali živé kvety, aby nimi dekorovali jednotlivé kúsky odevov. Samozrejmosťou boli kvety vo vlasoch, čelenky aj brošne. Benefitom bola okrem vizuálnej stránky aj ich vôňa. V 12. storočí v Číne začali ľudia zdobiť látky vyšívanými kvetmi a motívmi prírodnej scenérie. Tento trend sa rýchlo rozšíril po celej Ázii aj na Stredný Východ. V dávnejších dobách boli prvými floristami Egypťania, ktorí preferovali najmä jednoduchosť a čistotu lotosového kvetu. Okrem toho obdivovali aj krásu ruží, ľalií alebo vlčieho maku. Neskôr ani v Európe snáď neexistovala jediná šľachtičná, ktorá by nevlastnila a nepózovala v šatách zdobených kvetinovými motívmi. Rovnako prirodzenou súčasťou sa kvety stali aj na slovenskom tradičnom ľudovom odeve, či už ide o výšivku alebo modrotlač. V móde sú už niekoľko rokov v obľube ľudové kvetinové motívy, no aj klasickejšie pestré potlače na modernom oblečení. Pri výbere jarných kúskov s kvetinovým vzorom nemusíte veľa rozmýšľať. Kľúčom je vybrať si, akým spôsobom chcete vzor do outfitu zakomponovať. Nemusíte sa báť kombinovať ani rôzne druhy vzorov a veľkostí kvetín. Kvetinové vzory sú k tomu túto jar aj živšie, výraznejšie a kombinácie sú spojené kontrastnými farbami. Čoraz populárnejšie sú čierne látky s farebnými kvetmi tmavých odtieňov. A nejde len o kvetiny. Rastie obľúbenosť ovocia, napríklad motívy citróna či ananásu na šatách alebo motívy rôznych veľkých listov a kaktusov. Šaty s kvetinovou potlačou sú mnohým ženám dobre známe. Sú stávkou na istotu, no pre zmenu skúste napríklad šaty v tmavších farbách s potlačou farebných kvetín alebo výraznú modrú s veľkým, farebným kvetinovým vzorom. Slnečné lúče už hrejú o niečo viac a rozkvitnutá lúka či stromy môže v niekom vyvolať aj myšlienky na blížiacu sa dovolenku, leto a exotiku. Ešte viac si tieto príjemné predstavy vytvoríte pomocou kvetín v zemitých odtieňoch, kvetinovými výšivkami alebo etno čipkou. Kvetinový vzor môžete doplniť do outfitu aj jemnejšie v podobe drobných kvietkov. Ten krásne vynikne na jednofarebných, jednoduchších kúskoch. Príjemnú atmosféru si doma môžete navodiť aj tým, čo máte oblečené. Kvety pristanú aj kúskom, ako sú župan, nočná košieľka alebo denné domáce rekreačné oblečenie. Výnimkou nie sú ani športové odevy. Jarné teploty nie sú ešte celkom ustálene, v niektorých dňoch nás môže prekvapiť prudký pokles hodnôt na teplomere. Stále však ide o jar, a to si môžete pripomenúť napríklad kvetinovými ľahkými bundičkami či elegantnými kabátmi. Kvetinový doplnok je hravým spôsobom, ako doplniť jarný outfit. Budete pôsobiť ženskejšie no so správnym outfitom si viete vytvoriť aj viac kontrastný look. Síce stále prevládajú doplnky ako hodvábne šatky či šáliky, vedľa nešliapnete ani s čoraz viac obľúbeným ruksakom či kabelkou. Najlepšie je, že kvetinový vzor nemusí byť len v podobe potlačí, môže krásne vyniknúť aj v podobe čipky či 3D aplikácií.


Vzbura v brazílskej väznici si vyžiadala najmenej 60 obetí

Ide najkrvavejšiu väzenskú vzburu v Brazílii od roku 1992.

RIO DE JANEIRO. Na najmenej 60 stúpol počet trestancov, ktorí zahynuli počas vzbury vo väznici v štáte Amazonas na severe Brazílie. Viacerým obetiam väzni odťali hlavu, informovali miestne úrady. Nepokoje vo väzenskom komplexe Anísio Jobim v meste Manaus vypukli v nedeľu večer, keď na seba začali útočiť väzni z dvoch súperiacich skupín. Vzburu potlačili v pondelok ráno. Počas chaosu, ktorý spôsobila, však z väzenia stihlo utiecť okolo 90 trestancov, uviedla televízna stanica Globo News. Pravdepodobnou príčinou nepokojov bol spor ohľadne kontroly nad obchodom s drogami, ku ktorému v zariadení dochádzalo. Bezpečnostným zložkám sa kontrolu nad väznicou podarilo opätovne získať okolo 7.00 h miestneho času (12.00 SEČ). Počas nepokojov zajali väzni dovedna 12 strážcov a 74 ďalších trestancov. Hlavy odťali prinajmenšom šiestim väzňom. Ide o najkrvavejšiu väzenskú vzburu v Brazílii od roku 1992, kedy si nepokoje vo väznici Carandiru v meste Sao Paulo vyžiadali dovedna 111 životov. K nepokojom menšieho rozsahu došlo vo viacerých brazílskych väzniciach aj v uplynulom októbri, kedy v priebehu jediného týždňa zahynulo 18 väzňov. Zločinecké gangy sú v tejto krajine dobre organizované a dokonca aj ich väznení členovia sú medzi sebou zvyčajne schopní komunikovať prostredníctvom mobilných telefónov, čo výrazne prospieva obchodovaniu z drogami vo väzniciach. Odborové hnutia zamestnancov väzníc sa zároveň dlhodobo sťažujú na veľmi nízke personálne stavy.


Súčasný tím okúsil úroveň minulých úspechov, tvrdí Cíger

Slováci majú na dosah triumf na Nemeckom pohári.

AUGSBURG. Súčasný výber hokejovej reprezentácie okúsil úroveň, na ktorej sa slovenský tím vďaka úspešným výsledkom kedysi nachádzal. Vyslovil to tréner Zdeno Cíger po sobotňajšom dueli Nemeckého pohára proti Kanade v súvislosti s kvalitným tímovým výkonom svojich zverencov. Dodal, že nájazdový triumf 4:3 bol výsledkom disciplinovaného dodržania taktických pokynov. Cíger dal s trénerom brankárov Petrom Kosom opäť dôveru Jaroslavovi Janusovi, ktorý podal proti európskemu výberu Kanady vynikajúci výkon. Favorizovaný súper síce potvrdil obrovskú hernú dominanciu a zápas mohol viackrát zlomiť vo svoj prospech, no nevyužité príležitosti ho napokon stáli lepší výsledok. O vydretý triumf sa na opačnej strane zaslúžili organizovaná hra, vysoké nasadenie a neutíchajúca chuť bojovať až do konca. "Ťažký zápas proti kvalitnému súperovi. Chalani k tomu pristúpili zodpovedne, a to bolo podstatné. Bavili sme sa o tom, že takýto zápas sa musí hrať s disciplínou a v obrovskom nasadení. Oboje sme splnili," konštatoval po zápase hlavný kormidelník. Dve víťazstvá na dobre obsadenom turnaji dodali pracujúcemu kolektívu veľa zdravého sebavedomia. "Toto mužstvo sa dostalo tam, kde sa kedysi slovenský tím nachádzal. Hráči si navzájom pomáhajú, komunikujú spolu. Nevidím tam žiadnu závisť alebo nespokojnosť. Ide o dobré veci, ktoré nás posúvajú ďalej," zdôraznil Cíger. V priebehu 24 hodín absolvovali jeho zverenci dve náročné vystúpenia. Tím s triom nováčikov oba zápasy poctivo oddrel a predviedol množstvo fyzických i šprintérskych súbojov proti korčuliarsky vyspelým výberom. V nedeľňajšom zápase proti Švajčiarom, na ktorý mali Slováci nastúpiť už o 13.00 h, môže nastať úbytok energie. "Verím tomu, že chalani ešte vydržia. Z pozície trénera môžem navodiť len nejakú taktiku. Vidím však, že chlapci sa od prvého zápasu zlepšili a veľa vecí pochopili. Aj toto je ukazovateľ, ktorý hovorí, že hráči vedia niečo zmeniť, nejdú si stále svoje," dodal Cíger. Mladí hráči s minimálnym počtom medzinárodných skúseností v Augsburgu dokázali, že výsledky robí predovšetkým dobrá partia. Naznačil to aj Vladimír Dravecký, autor víťazného samostatného nájazdu. "Je tu skvelá partia, čo potvrdzujeme od začiatku turnaja. Mená v dnešnom hokeji nerozhodujú. Povedali sme si, že sa ich nebudeme báť, budeme dohrávať súboje, korčuľovať a uvidíme, čo to dá. Veril som, že s Kanadou neprehráme," uviedol Dravecký. Slovenskí reprezentanti zvíťazili pod jeho vedením v pozícii kapitána tretí zápas za sebou. Ak získajú v nedeľňajšom dueli proti Švajčiarom aspoň dva body, bez ohľadu na ďalší vývoj 27. ročník tradičného podujatia vyhrajú. "Proti Švajčiarom môže prísť aj únava. Dôležitá bude regenerácia, pretože veľa času na oddych nemáme. Ak si chlapci udržia tímového ducha a budú chcieť zakončiť turnaj víťazne, majú možnosť to dokázať," povedal Cíger. Zatiaľ nie je známe, či sa Slováci pokúsia vyhrať turnaj do tretice v bránke s Jaroslavom Janusom. "Mali sme to nadstavené tak, že v nedeľu bude chytať Laco. Stále však vkladám plnú dôveru do Petra Kosu, ktorý to s chlapcami prekonzultuje. Je na ňom, ako sa rozhodne," dodal hlavný kormidelník.


NASA zverejní objav prekvapivej aktivity na mesiaci Európa

Pozorovania Hubblovho teleskopu sa majú týkať podpovrchového oceána mesiaca.

BRATISLAVA. Ak niekedy nájdeme v našej slnečnej sústave mimozemský život, je veľká šanca, že to bude na Jupiterovom mesiaci Európa. Astronómovia predpokladajú, že pod povrchom satelitu je obrovský oceán kvapalnej vody, ktorý sa dotýka jeho plášťa. Geologická a chemická aktivita by v takomto prípade mohla zabezpečiť podmienky pre vývoj života. Keď Národný úrad pre letectvo a vesmír (NASA) vyhlásil, že budúci týždeň oznámi dôkaz prekvapivej aktivity na Európe, okamžite sa objavili špekulácie o mimozemšťanoch. Nie. NASA v tlačovom vyhlásení nikde mimozemský život nespomína. Nenaznačuje to ani zloženie rečníkov tlačovej konferencie. Nové poznatky sa podarilo získať pomocou Hubblovho teleskopu a je takmer nemožné, aby ďalekohľadom videli prípadne mikroskopické formy života na vzdialenom mesiaci. Navyše na svojom twitteri jasne napísali, že nejde o mimozemšťanov. Prekvapivé dôkazy sa môžu týkať existencie podpovrchového oceánu na Európe. Hubble už v minulosti pomohol zachytiť 200-kilometrové gejzíry vodnej pary pri jej južnom póle. Ak by ich astronómovia znova videli, nepotvrdili by iba prítomnosť kvapalnej vody. Naznačovali by tiež, že robotické sondy by mohli prípadný oceán preskúmať bez toho, aby na mesiaci pristáli.


Ronaldo čelí klubu, ktorý mu dal prvý plat. Päťdesiat eur

Cristiano Ronaldo dnes zaútočí na klub, v ktorom sa vyučil. Obhajcu trofeje Real Madrid dnes v Lige majstrov čaká Sporting Lisabon.

BRATISLAVA. „Boli to najťažšie okamihy mojej kariéry. Je mi ľúto, že som si neužil žiadne detstvo,“ spomína fenomenálny Cristiano Ronaldo vo svojej autobiografii. E-skupina: Leverkusen – CSKA Moskva Tottenham – AS Monako (Digi Sport 3) F-skupina: Real Madrid – Sporting Lisabon (Digi 4) Legia Varšava – Bor. Dortmund (Digi 5)  G-skupina: Club Bruggy – Leicester City FC Porto – FC Kodaň  H-skupina: Olympique Lyon – D. Záhreb Juventus Turín – FC Sevilla V dvanástich odišiel z domova, aby vyrastal v internáte Sportingu Lisabon, v najlepšej futbalovej akadémii v krajine. Prechod z dediny na ostrove Madeira do veľkomesta bol pre chlapca šokom. „Hovoril som nárečím, spoluhráči mi zle rozumeli a smiali sa mi. Pripadalo mi nemožné prispôsobiť sa životu v izbe. Plakal som každý deň, ale naučil som sa žiť pod tlakom, bez rodičov a súrodencov," cituje Ronalda denník El Pais. Za príchodom Ronalda do Sportingu bol aj fakt, že jeho vtedajší klub FC Nacional dlhoval 22 500 eur. Takto sa dlh zmazal. Vtedy, v roku 1997 to bola za dvanásťročného chlapca astronomická suma. „Bolo to niečo neslýchané,“ tvrdil Simoes de Almeida, bývalý administrátor klubu. „Sporting nikdy za žiadneho mladého hráča nezaplatil ani halier, ale Ronaldov enormný talent šéfov presvedčil,“ dodal Almeida.  V dvanástich zarábal Ronaldo päťdesiat eur mesačne. Privyrábal si aj ako podávač lôpt, keď za každý zápas inkasoval päť eur. Keď v šestnástich podpísal prvú profesionálnu zmluvu, jeho plat bol už okolo dvetisíc eur mesačne. „Bol som ďaleko od rodiny, aj keď v konečnom dôsledku to bolo na niečo dobré. Všetko sa zmenilo, keď som pochopil, že sa môžem stať profesionálnym futbalistom,“ dodal Ronaldo, ktorý dnes zarába okolo tristotisíc eur. Týždenne. Ako jediný hráč histórie Sportingu Lisabon prešiel za jednu sezónu mužstvami do 16, 17 a 18 rokov, béčkom a dostal sa až do A- tímu. „Spolu sme mali zopár tréningov, Ronaldo mal vtedy šestnásť. Zažil som ho, ale žeby už vtedy nejako zvlášť exceloval, tak to povedať nemôžem. Skôr vynikal Ricardo Quaresma,“ tvrdil pre SME bývalý hráč Sportingu Pavel Horváth. Keď Ronaldo štartoval kariéru, Horváth bol v klube už mazákom. Vtedy by nepovedal, že z Portugalčana raz vyrastie najlepší hráč sveta. „To vôbec. Podobných chlapcov ako on tam bolo veľmi veľa. Všetci boli veľmi rýchli a šikovne ovládali loptu. Ronaldo si to vydrel, “ dodal Horváth. Loading
 ... V osemnástich (rok 2003) prestúpil Ronaldo do najslávnejšieho anglického klubu Manchester United a od roku 2009 je v Reale Madrid, najúspešnejšom klube v dejinách.  „Sporting pre mňa znamená veľmi veľa. Tam sa to všetko začalo, na šesťročné pôsobenie mám krásne spomienky,“ vyhlásil Ronaldo. Dnes (o 20.45) sa postaví v prvom kole základnej fázy Ligy majstrov práve proti Sportingu, o ktorom tvrdí, že je klubom jeho srdca. „Som členom fanklubu Sportingu a platím členské. Teraz si však obliekam dres Realu a urobím všetko, aby sme vyhrali," citovala slová Ronalda agentúra DPA. „Želal som si, aby nám vyžrebovali práve lisabonský tím - je to dobré mužstvo s dobrým trénerom. Bude to ďalší výnimočný okamih v mojom živote,“ teší sa Ronaldo. Prezident Sportingu Bruno de Carvalho vyhlásil, že chce, aby Ronaldo ukončil kariéru v lisabonskom klube. „Je to náš chlapec. Najvzácnejší veľvyslanec Sportingu na svete bude čeliť proti nám, čo je zvláštne. Urobíme všetko preto, aby sa k nám ešte vrátil,“ vyhlásil Carvalho pre uefa.com. Ronaldo nedávno získal ocenenie pre najlepšieho hráča Európy v sezóne 2015/2016 a podľa mnohých je aj hlavným kandidátom na zisk Zlatej lopty pre najlepšieho hráča sveta (2016). „Z pohľadu zisku trofejí to bol možno najlepší rok v mojej kariére. Nemyslím iba z kolektívneho hľadiska, ale aj individuálnych štatistík. Bol som najlepším strelcom v Lige majstrov (pozn. red. z 27 gólov dal 16), darilo sa mi na majstrovstvách Európy, vybojovali sme dve najväčšie trofeje," dodal Ronaldo. Finále majstrovstiev Európy pre zranenie nedohral a v súťažnom zápase maródoval až do posledného víkendu. Po návrate mu stačilo päť minút, aby sa gólovo presadil proti Osasune. V novodobej histórii futbalovej Ligy majstrov (od roku 1993) ešte žiadny klub nedokázal obhájiť triumf. S 93 gólmi najlepší strelec v dejinách európskeho pohára číslo jeden verí, že historické štatistiky by v tomto smere mohol prepísať práve Real. „Je to pre nás veľká výzva. Najlepší klub na svete nemôže mať iné ciele, ako získavať tituly,“ povedal Ronaldo. Je najlepším strelcom v dejinách Realu, v 349 zápasoch dal 365 gólov.   „Je to titan, víťaz všetkého. Neviem, ale pripadá mi to, že toto by neprekonal ani robot z budúcnosti,“ vyhlásil Luka Modrič, tvorca hry Realu.   V druhom súboji G-skupiny privíta FC Porto dánskeho majstra FC Kodaň, v ktorého kádri figuruje aj slovenský reprezentant Ján Greguš. V posledných dvoch ligových zápasoch však nenastúpil. Tento text ste mohli čítať vďaka tomu, že platíte za obsah. Vážime si to.


S požiarom na ostrove Euboia bojuje 400 gréckych hasičov

S hasením pomáhajú aj hasičské lietadlá Únie.

ATÉNY. Grécko vyslalo vo štvrtok takmer 400 hasičov na ostrov Euboia (Evia) do boja s obrovským prírodným požiarom, ktorý tam už tretí deň spaľuje nedotknutý borovicový les. Pomáhajú im už aj hasičské lietadlá z Európskej únie. "Dnes sme väčší optimisti, pretože vietor sa utíšil," povedal pre štátnu televíziu ERT Jorgos Kostopulos, inšpektor civilnej ochrany pre ostrov Euboia v Egejskom mori. Hasičom sa podarilo skrotiť požiar v rokline neďaleko dediny Platana, a to za pomoci takmer 100 vozidiel, deviatich vrtuľníkov a 12 lietadiel, vrátane dvoch z Talianska a jedného zo Španielska. Tie zhadzujú vodu na plamene v ťažko prístupnom teréne. "Robíme všetko, čo je v našich silách, aby sme pri dedine vytvorili dodatočnú protipožiarnu ochranu," uviedol podľa agentúry AFP Kostopulos. Muž za ním zatiaľ vykopával hlbokú brázdu. "Les je úplne zničený," vyhlásil šéf miestnej samosprávy Dimitris Jannutsos pre portál televízie Open TV o prírodnej horskej rezervácii Agrilitsa s rozlohou 550 hektárov. Požiar na druhom najväčšom gréckom ostrove Euboia vypukol v utorok 13. augusta v skorých ranných hodinách a vyžiadal si evakuáciu štyroch dedín vrátane spomínanej Platany. Komisár EÚ pre humanitárnu pomoc a krízový manažment Christos Stylianidis označil v stredu zmobilizovanie gréckych síl za "príkladné", keďže pohotovostných čatám sa podarilo ochrániť obývané oblasti. V utorok utrpel popáleniny hasič, keď sa pokúšal prejsť cez oheň na motocykli, a kempujúcim dovolenkárom zhoreli tri autá, uviedol miestny starosta. Žiadne ďalšie zranenia ani problémy s dýchaním, ktoré by si vyžadovali hospitalizáciu, však neboli hlásené. Grécko trápi séria prírodných požiarov už od víkendu. Plamene navyše rozdúchaval vietor so silou víchrice a teploty dosahujúce 40 stupňov Celzia. Premiér Kyriakos Mitsotakis, ktorý zrušil letnú dovolenku a v utorok sa vrátil do metropoly Atény, vyzval Európsku úniu, aby ešte viac posilnila svoje protipožiarne služby. "Zmena klímy si už vyberá daň v južnej Európe. Preto je priam povinnosťou EÚ, aby posilnila svoj záchranný mechanizmus," dodal v stredu premiér. Vzdal úctu posádkam hasičov, ktorí zápasia denne priemerne s 50 lesnými požiarmi. "Som si vedomý, že naši hasiči, predovšetkým za posledných päť dní, dávajú zo seba všetko. Sú bez spánku a často bez jedla," upozornil Mitsotakis. Ďalšie požiare dostali hasiči v utorok pod kontrolu napríklad na ostrove Thassos, v stredogréckej oblasti Boiótia (Viotia) a na polostrove Peloponéz.


Slovensko získalo na MS vo vodnom slalome zlato hneď v úvodnej disciplíne

Tímové súťaže - 3xC1 - muži: SEU D´URGELL. Slovensko získalo zlatú medailu hneď v prvej disciplíne na majstrovstvách sveta vo vodnom slalome v španielskom Seu d'Urgell. V stredu predpoludním sa o ňu postarala trojica kanoistov Alexander Slafkovský, Michal Martikán a Matej Beňuš, ktorá obhájila najcennejší kov v tímovej súťaži kanoistov spred roka z Ria de Janeiro. Totožné slovenské trio kraľuje disciplíne 3x C1M na MS od roku 2009, odkedy bez prerušenia získalo už deviate zlato. "Sú to skvelé pocity. Sme najbližšie k desiatke, ako sme kedy boli. Na každom šampionáte to na nás skúšajú, chcú nás zosadiť. Teraz dali detskú trať, aby to bolo tesné. Potvrdilo sa však, aby to doteraz nebola náhoda a zrejme jazdíme najrýchlejšie zo všetkých. Som hrdý, že som členom takého tímu a ďakujem chalanom, že to takto dobre ťaháme," povedal Michal Martikán. Slováci na trati neurobili ani jednu chybu, po videoanalýze im rozhodcovia dokonca odobrali jeden pridelený dotyk s bránkou. Titul by Slováci získali aj vtedy, ak by mali dvojsekundovú penalizáciu. "Spoločný kritický moment bola asi na štrnástke, no bolo pre nás také sprestrenie. A záver nám vyšiel fajn. Vždy máme nejakú pasáž, na ktorú potom spomíname, ako sme to zvládli. Je to frajerina, deväťkrát za sebou. Ako vravel Michal, už bližšie k desiatke byť nemôžeme," pokračoval šťastný Alexander Slafkovský. V cieli mali pred striebornou trojicou zo Španielska náskok 3,05 sekundy. Na treťom mieste skončili Rusi (+4,24 s). Michal Martikán si ziskom zlata upevnil pozíciu neohrozeného lídra medailovej bilancie na MS medzi kanoistami, je to pre neho už 23. cenný kov na tomto fóre (15-3-5). Alexander Slafkovský sa v rovnakom rebríčku posunul zo štvrtej na tretiu priečku (10-2-0) a Matej Beňuš zo šiesteho na piaty stupienok (9-0-1). "Séria sa začala pred desiatimi rokmi v Seu a bol som zvedavý, či sa tu aj neskončí. Bola to veľmi ľahká trať a čakali sme, že tri či štyri tímy budú časovo blízko seba, no my sme vyhrali o viac ako tri sekundy. Maximálna spokojnosť. Je to veľká motivácia na domácich MS 2021 v Čunove to zaokrúhliť na desať, to by bola frajerina," pokračoval Matej Beňuš. Na to bezprostredne reagoval s úsmevom Slafkovský: "Ak mi vydrží kĺb, tak hej." A Martikán doplnil: "Ja určite. V týchto pretekoch sme najlepší na svete a ja sa nechystám urobiť nejaký krok, aby som ten tím oslabil. Jedným dychom však musím doplniť, že na Slovensku máme pretekárov, ktorí nás môžu nahradiť, ale nie tak rýchlo." Medzi kajakárkami predviedla solídny výkon slovenská trojica Jana Dukátová, Elena Kaliská a Eliška Mintálová. Slovenky skončili na šiestej priečke. Na medailových priečkach delilo zlaté Britky od bronzových Rusiek iba 23 stotín sekundy, striebro si vyjazdili Češky. "Bolo to celkom fajn, dobre sme sa striedala. Mala som však zbytočný ťuk. Bola to celkom ľahká trať. Vôbec sme si to neskúšali a premiérovo som šla prvá, doteraz som vždy chodila tretia," zhodnotila najmladšia zo slovenského tria Eliška Mintálová. Nepopulárnu štvrtú priečku v stredu obsadila hliadka kanoistiek Soňa Stanovská, Monika Škáchová a Emanuela Luknárová. Mladé slovenské reprezentantky nazbierali na trati 12 trestných sekúnd, čo ich obralo o lepšie umiestnenie. Bronzové Češky aj strieborné Španielky totiž dostali len štyri dvojsekundové penalizácie a víťazné Austrálčanky iba dve. Veľký sklamaním je až 24. priečka slovenských kajakárov Jakuba Grigara s Martinom Halčinom a Andrejom Málekom. Slováci totiž dostali "guľu" na bránke číslo desať a na najlepších zákonite výrazne stratili. Najcennejší kov získali domáci Španieli, striebro si vyjazdili Česi a bronz Poliaci.Vo štvrtok a v piatok sú na MS vo vodnom slalome v Seu na programe kvalifikácie, počas víkendu semifinálové a finálové jazdy v jednotlivých individuálnych kategóriách. V rovnakom dejisku sa až do nedele konajú aj majstrovstvá sveta vo vodnom zjazde. 3xK1 - ženy: 3xK1 - muži: 3xC1 - ženy:


Rozhodnú či piešťanské letisko zanikne. Hrozí vraj scenár privatizácií z čias HZDS

Letisko Piešťany malo ku koncu roka dlhy 1,7 milióna eur. Medzi veriteľmi je aj trnavský oligarcha Vladimír Poór.

PIEŠŤANY, BRATISLAVA. Letisko Piešťany môže skončiť v rukách súkromníka. Už v utorok budú akcionári na valnom zhromaždení rozhodovať o tom, či piešťanské letisko vstúpi do likvidácie, alebo nie. Jeho zánik navrhuje Trnavský samosprávny kraj pod vedením Tibora Mikuša (nezávislý kandidát s podporou SMER, KSS a SNS), ktorý bol v minulosti členom zaniknutého Hnutia za demokratické Slovensko. Ako väčšinový akcionár má župa nárok na predsedu predstavenstva, ktorým je práve Mikuš. Piešťanskému letisku šéfuje už sedem rokov. Trnavský samosprávny kraj vlastní na letisku necelých 60 percent akcií. Letisko má podľa Mikuša dlhy, nedokáže si zarobiť a Trnavský samosprávny kraj nemá dostatok peňazí na to, aby ho dotoval. „Likvidáciou spoločnosti zastavíme vznik ďalších pohľadávok, pretože by sme sa mohli dostať do situácie, keď by mohli veritelia dať návrh na konkurz. V tomto prípade bude likvidácia v rukách akcionárov,“ povedal pred časom Mikuš. Ide pritom o majetok v hodnote niekoľko miliónov eur. Letisko Piešťany malo ku koncu roka majetok vo výške 22,5 milióna eur. Jeho dlhy sa šplhali na sumu 1,7 milióna eur. predstavovali dlžoby letiska Piešťany voči veriteľom. Jedným z veriteľov je aj trnavský oligarcha Vladimír Poór, ktorý je spájaný so stranou Smer. Cez spoločnosť ŽOS Bezpečnosť požičal letisku približne 50-tisíc eur. S touto informáciou prišiel poslanec parlamentu Jozef Viskupič počas piatkového kontrolného dňa na letisku. Problémových dlhov má letisko viac. Nehnuteľným majetkom, konkrétne pozemkami je založená pôžička právnika Petra Sopka. Ten je členom dozornej rady spoločnosti a ako súkromná osoba jej požičal spolu 300-tisíc eur. Tieto peniaze by sa mali použiť na zaplatenie platov približne tridsiatky zamestnancov letiska. Najväčšiu položku z dlhov, okolo 600-tisíc eur, sú nevyplatené odmeny členom predstavenstva a dozornej rady spoločnosti Letisko Piešťany. Okrem nich medzi veriteľov patrí aj mesto Piešťany či Prima banka, ktorú vlastní investičná skupina Penta. „Zatiaľ všetko nasvedčuje tomu, že nejaká skupina má záujem cez scenár likvidácie letisko sprivatizovať podľa starého HZDS manuálu,“ vyhlásil v piatok Viskupič. V hre je pritom viacero scenárov. Po privatizácii letiska môže nový majiteľ letisko prevádzkovať ďalej, priniesť mu nové linky a rozlietať ho. Prichádzajú však do hry aj ďalšie možné scenáre. Majiteľ môže letisko zavrieť, pričom jeho areál bude využívať na zábavu. V hre je aj premenenie pozemkov v okolí letiska na stavebné. Tie sa však nachádzajú v severnej časti mesta. „Stavebný boom sa sústreďuje skôr do južnej časti. Lokalita by bola vhodná skôr na priemyselný park, lenže Piešťany nie sú priemyselné mesto,“ povedal pre denník N Ľubomír Vajgel z piešťanskej VZ Reality. Okrem toho možný majiteľ Letiska môže letisko prevádzkovať ďalej, no jeho fungovanie zúži. Letisko Piešťany má okrem Trnavského samosprávneho kraja aj ďalších dvoch akcionárov. Po 20 percent vlastní ministerstvo dopravy a mesto Piešťany. Mesto už sa začalo sporiť s Trnavským samosprávnym krajom. S likvidáciou piešťanského letiska nesúhlasí. Letisko podľa primátora Piešťan Miloša Tamajku má nádej na záchranu a ďalšie fungovanie. Mikušovi dokonca napísal list, v ktorom ho žiada, aby utorňajší termín rokovania valného zhromaždenia o zlikvidovaní spoločnosti zrušil. Zatiaľ sa tak však nestalo. „Termín platí, rovnako i program. S ďalšími otázkami sa, prosím, obráťte na akcionára,“ povedal riaditeľ Letiska Piešťany František Varga. Mediálne správy hovorili aj o tom, že už mal nahlásiť úradu práce v Piešťanoch hromadné prepúšťanie. Úrad práce v Piešťanoch to však nekomentoval s odôvodnením, že ide o osobné údaje letiska. O hromadných prepúšťaniach pritom úrady práce zvyčajne nemajú problém hovoriť. O osude letiska bude hlasovať aj ministerstvo dopravy. Nechcelo však spresniť, či bude hlasovať za alebo proti likvidácii. „Táto problematika bude určite podrobne rozobraná aj na zajtrajšom valnom zhromaždení,“ napísala Karolína Ducká z tlačového odboru ministerstva dopravy s tým, že podľa priebehu diskusie sa rozhodnú, ako zahlasujú. „Určite preverujeme riešenia, ktoré zachovajú funkčnosť letiska,“ dodáva Ducká. Otázne je, či ako sa rezort dopravy naozaj zachová, keďže napríklad štátny tajomník rezortu dopravy Viktor Stromček už vyhlásil, že nesúhlasí s tým, aby sa letisko zatváralo bez toho, aby sa nepokúsili o nejakú revitalizáciu a nepredložili nejaký plán na rozvoj tohto letiska. Trnavský samosprávny kraj však iné riešenie ako likvidáciu letiska nevidí. Neexistuje podľa neho žiadny návrh zo strany ďalších akcionárov, ktorý by umožnil sanovať finančnú situáciu, je návrh na likvidáciu jediným zodpovedným riešením. O ďalšom postupe však hovoriť nechcel. „Je predčasné hovoriť o ďalšom postupe, čakáme, čo prinesie utorňajšie mimoriadne valné zhromaždenie,“ vraví hovorca Trnavského samosprávneho kraja Juraj Štaffa. Letisko Piešťany funguje už od roku 1926. Posledných sedem rokov bolo podľa analytického webu Finstat vždy v strate. Vlani skončilo v strate mínus 450-tisíc eur pri tržbách pol milióna eur. Samotné letisko pritom hľadalo aj investora. Rokovalo dokonca s konkrétnymi záujemcami, zmluvu však nakoniec s nikým nepodpísalo. Piešťanské Letisko nemalo žiadneho pravidelného dopravcu, skôr charterových, teda nepravidelných leteckých dopravcov. Napríklad od septembra 2013 sa z Piešťan lietalo do Berlína, plán bol otvoriť aj linku do Tel Avivu. Rovnaký plán mali Izraelčania aj od budúceho roka. Piešťanský projekt s chartermi z Tel Avivu má podľa etrend.sk záujem od jari do konca leta budúceho roka oživiť izraelská letecká spoločnosť Arkia. Klientov by mohla voziť nielen do piešťanských kúpeľov, ale aj do Trenčianskych Teplíc, Bojníc, možno aj do Dudiniec a Rajeckých Teplíc. O osude regionálnych letísk uvažoval aj exminister dopravy Ján Počiatek (Smer-SD). Ten v minulosti pripustil zánik niektorých regionálnych letísk. Investičná skupina Penta je 45-percentným akcionárom spoločnosti Petit Press, vydavateľa denníka SME. Tento text ste mohli čítať vďaka tomu, že platíte za obsah. Vážime si to.


Žilina sa v Michalovciach nezmohla ani na gól, o víťazovi baráže rozhodne siedmy zápas

MICHALOVCE. Hokejisti Michaloviec zvíťazili nad hráčmi Žiliny 2:0 vo štvrtkovom šiestom zápase baráže o účasť v budúcej sezóne najvyššej slovenskej súťaže Tipsport ligy 2019/2020. Po predĺženej prvej tretine spôsobenej výmenou plexiskla videli domáci diváci gól až v 34. minúte, po prihrávke Mateja Giľáka spoza bránky sa presadil Marek Mašlonka. Domáci pridali poistku v poslednej časti hry, vo vlastnom oslabení ušiel žilinskej obrane Nikita Dvurečenskij, ktorý bez problémov prekonal Tomáša Fučíka. Rozhodujúci siedmy zápas série je na programe v sobotu 23. marca o 17:00 na ľade Žiliny. Tipsport liga 2018/2019 - baráž (hrá sa na štyri víťazstvá): Góly: 34. Mašlonka (M. Giľák, Valečko), 49. Dvurečenskij Vylúčení: 4:2 na 2 min, presilovky 0:0, oslabenia: 1:0, rozhodovali: Jonák, Goga - Bogdaň, Jobbágy, 4327 divákov Michalovce: Trenčan - Bdžoch, Kolba, Novický, Korenko, Linet, Valečko, Bojko, Mesaroš - Mašlonka, Piatak, M. Giľák - Róth, Cútt, Safaralejev - Gavrik, Banovský, Dvurečenskij - Hamráček, Toma, Chalupa Žilina: Fučík - Piegl, L. Matejka, Dubeň, Marek Hudec, Bagin, Mendrej, Surán, Turian - J. Ručkay, Húževka, Jenčík - Milý, Surovka - Beránek, Podešva, Hvila - F. Hrazdíra, Ondruš - Dominik Rehák /stav série 3:3/


Svitko nedokončil preteky v Maroku, v tretej etape si zlomil dlaň

MERZOUGA. Slovenský motocyklový pretekár Štefan Svitko nedokončil podujatie Merzouga rely v severoafrickom Maroku. Dôvodom bolo nepríjemné zranenie, pre ktoré si musí dať nedobrovoľne niekoľkotýždňovú prestávku. "Absolvoval som iba tri etapy. Práve v tej tretej som mal smolu. Narazil som v púšti na kameň a dopadol na ďalší tak nešťastne, že si to odniesla moja ľavá ruka. Pád bol veľmi nepríjemný. Dlaň mám zlomenú na dvoch miestach," prezradil 36-ročný Žaškovčan pre denník Šport. Fraktúra si nevyžiadala operačný zákrok. "Našťastie to nebolo potrebné, ale aj tak ortieľ lekára znie šesť týždňov bez motorky, čo mi dosť narúša prípravu. Mám zlomenú záprstnú kostičku, ktorá sa musí zrásť," doplnil Svitko. Napriek tomu, že ho zranenie limituje, nezaháľa a snaží sa iným spôsobom spestriť si prípravu na budúcoročnú edíciu Rely Dakar. "Chodím bicyklovať do fitnescentra, snažím sa udržiavať kondične. Na motorku momentálne nemôžem ani pomyslieť. Ľavou rukou stláčam spojku, ale zatiaľ ňou nemôžem ani len hýbať. Mám ju v sadrovom obväze. Chvalabohu, bolesť prakticky necítim. Verím, že na vyliečenie budú stačiť aj tri týždne. Vyskúšam a uvidím, či budem môcť dlaňou hýbať. Nejazdiť mesiac a pol je pre mňa priveľký luxus, ktorý si nemôžem dovoliť," skonštatoval Štefan Svitko.


Hyundai rozšíril ponuku hatchbacku i30 o športový model N

Nový hatchback je prvý z viacerých športových modelov, ktoré ponesú označenie N.

FRANKFURT. Najvýkonnejší Hyundai vyrobený v Nošoviciach, model i30 N, sa na trh dostane ešte pred koncom tohto roka. Prvá stovka áut z limitovanej edície už našla svojich majiteľov v Nemecku, ktorí si ich prevezmú v októbri. Hyundai i30 N verejnosť prvýkrát uvidí na prebiehajúcom autosalóne vo Frankfurte nad Mohanom. Model i30 N je prvý zo skupiny áut, ktoré chce Hyundai vyrábať na základe svojich skúseností z motoristického športu. Je založený na novej generácii štandardného modelu i30, voz poháňa dvojlitrový preplňovaný benzínový motor s výkonom 250 koní. Výkon je možné prostredníctvom balíčku Performance zvýšiť až na 275 koní. Automobil zrýchli z nuly na 100 kilometrov za hodinu za 6,4 sekundy, výkonnejšia verzia za 6,1 sekundy. Maximálna rýchlosť je 250 km/h. Ďalšou predstavenou novinkou je i30 Fastback, ktorý získal proporcie športového kupé vďaka klesajúcej línii strechy, dlhej kapote a svalnato tvarovanej karosérii. Pomocou klasických postupov v oblasti automobilového dizajnu bola strecha znížená o 25 milimetrov v porovnaní s päťdverovým modelom i30. Novinkou je aj malé SUV Kona, ktoré okrem predného náhonu ponúkne pohon všetkých kolies a automatickú sedemstupňovú dvojspojkovú prevodovku. Hyundai v uplynulom roku na Slovensku predal 6724 osobných automobilov. Továreň Hyundai v českých Nošoviciach vyrába viac ako 340-tisíc áut ročne.


Zomrela rozhlasová režisérka Viola Muránska

BRATISLAVA. Vo veku 81 rokov zomrela v nedeľu večer rozhlasová režisérka, dramaturgička a textárka piesní Viola Muránska. Ako agentúru SITA informoval jej vnuk Viktor Muránsky, posledná rozlúčka so zosnulou bude v stredu 26. júna o 15:30 v bratislavskom krematóriu. Ako píše portál Piešťanské informačné centrum, v rozhlasovej databáze má Viola Muránska, rodáčka z Piešťan, okolo sedemsto položiek. Venovala sa najmä réžiám hier debutujúcich autorov. Okrem početných réžií rozhlasových hier, krátkych dramatických útvarov, napríklad desiatok rozhlasových večerníčkov, sa venovala réžii verejných nahrávok, najmä zábavných programov. Viola Muránska písala aj javiskové kabaretné pásma a napísala niekoľko hier pre deti. Samostatnou kapitolou jej práce boli piesňové texty spolupracovala najmä so skladateľom Igorom Bázlikom na populárnych pesničkách Heleny Blehárovej, Tatiany Hubinskej, písala texty aj pre Evu Kostolányiovú.


USB4 je hotové. Zdvojnásobí rýchlosť prenosu dát

BRATISLAVA. Budúcnosť s jedným káblom pre všetky elektronické zariadenia je bližšie. Nový štandard USB4 je už hotový a hardvéroví aj sotfvérovi inžinieri ho môžu začať využívať, oznámila organizácia USB Implementers Forum, ktorá stojí za úspešnou technológiou USB. Prvé zariadenia podporujúce USB4 by mohli byť dostupné už na budúci rok. Súčasná verzia USB 3,2 dovoľuje rýchlosť prenosu dát do 20 gigabitov za sekundu. Väčšina používateľov však používa staršie verzie technológie, ktoré dosahujú rýchlosť prenosu od piatich do desiatich gigabitov za sekundu. Nové USB4 sľubuje až 40 gigabitov za sekundu vďaka začleneniu technológie Thunderbolt od Intelu. Využíva ju už vo svojich zariadeniach Apple a viaceré drahšie zariadenia. USB4 využíva formát prípojky USB-C. Spätne kompatibilné bude s USB 3.2 aj USB 2.0. Nové USB by sa malo rýchlo rozšíriť do nových nabíjačiek, laptopov, áut a iných elektronických zariadení. Presný dátum, kedy budú dostupné prvé zariadenia však nie je známy. "Druhá polovica roka 2020 je primeraný odhad," píše sa podľa webu CNET vo vyhlásení organizície USB-IF.


Fico v noci pracoval ako nemal. Zákon to nedovoľuje, tvrdí Mihál

Premiér odpracoval v spoločnosti IAC Group v priemyselnom parku Lozorno zo soboty na nedeľu nočnú zmenu.

BRATISLAVA. "Pán premiér dal v noci návod ako obchádzať Zákonník práce," povedal v diskusnej relácii na TA3 V politike nezaradený poslanec parlamentu Jozef Mihál. Mieril tým na to, ako Robert Fico zo soboty na nedeľu odpracoval nočnú zmenu v spoločnosti IAC Group v priemyselnom parku v Lozorne. Aby ukázal, že práca v noci je náročná a podporil tak vládny návrh na zvýšenie príplatkov za prácu v noci. Fico vo firme pracoval ako dobrovoľník. "Ak niekto pracuje na linke, kde sa vyrábajú súčiastky, tak musí mať pracovnú zmluvu, výnimočne dohodu," povedal Mihál. S tým, že premiér tak pracoval na čierno, pretože podnik ho mal prihlásiť minimálne do Sociálnej poisťovne. Mihál upozornil na to, že na dobrovoľnícku zmluvu, akú mal Fico, sa v priemyselnom podniku podľa zákona pracovať nedá. Firma by tak podľa Mihála za porušenie Zákonníka práce mala dostať od Inšpektorátu práce dvojtisícovú pokutu. A Fico zasa vo výške približne 300 eur. "Firmy si teraz môžu povedať, že načo budú dávať normálne zmluvy a platiť dane a odvody. Urobíme to, ako pán premiér ukázali," dodal Mihál. "Bol to najväčší stupeň solidarity, ktorý premiér prejavil. Sám si to išiel vyskúšať a jeho jednoznačný záver je, že si ľudia tie príplatky zaslúžia, " reagoval na Mihálove slová minister práce Ján Richter. Vláda navrhuje, aby sa príspevok za prácu v noci zvýšil zo súčasných 20 percent minimálnych mzdových nárokov na 50 percent. Ak sa na to pozrieme v reálnych číslach, znamená to, že kým tento rok majú ľudia za každú odpracovanú hodinu v noci nárok na príplatok 50 centov, v budúcom roku to bude už 1,38 eura. Za jednu osemhodinovú nočnú zmenu tak ľudia zarobia približne o sedem eur viac. V súčasnosti v noci pracuje približne 240-tisíc ľudí.


Koniec autoškôl, lacnejšie poistné a kopa voľného času. Čo prinesú roboautá?

Autonómne vozidlá ovládnu cestu v priebehu 15 rokov.

LONDÝN, BRATISLAVA. Je pravdepodobné, že nedávno narodené deti budú o autoškole počuť už iba z rozprávania. Autá budú bez volantov, riadiť ich budú palubné počítače. Myslí si to podľa denníka Birmingham Mail šéf britskej poisťovne Axa. Očakáva, že autonómne vozidlá v priebehu 15 rokov ovládnu cestu a vodičské schopnosti budú ľudia využívať pri motocykloch, stavebnej mechanizácii a pracovných vozidlách. Poisťovne už dnes intenzívne pracujú na stratégiách, aby si udržali pozíciu na trhu. Odhadujú, že s klesajúcim počtom nehôd a poklesom rizík budú klesať i poistné sumy, ktoré budú ich majitelia platiť. Počítačové softvéry určite nie sú neomylné, možno však od nich očakávať zodpovednosť a nulovú nedbalosť. Mnohé analýzy a štúdie poukazujú na to, že počet nehôd môže vďaka automatizácii výrazne poklesnúť. A nejde pri tom iba o tie, kde je v ohrození ľudský život, ale aj o drobné incidenty, kde dochádza k drobným poškodeniam a škodám. Intel je naopak vo svojom postoji trochu zdržanlivejší. Myslí si, že prelomovým rokom môže byť 2035, kedy autonómne vozidlá skutočne prevezmú dominanciu na cestách. Na vozidlá je naviazané množstvo ďalších technológií, ktoré by z tejto zmeny veľa získali - od riadenia dopravy pre zaistenie jej plynulosti, cez automatické parkovacie domy, až po monitoring životného prostredia a tlmenie jeho znečisťovania. Intel odhaduje, že tí čo dochádzajú svojimi autami do práce by vďaka autonómii mohli ušetriť viac ako 250 miliónov hodín svojho času. Už by sa nemuseli starať o parkovanie, prípravu vozidla, čerpanie pohonných hmôt a ďalšie drobné aktivity.


Zápas prvého s druhým vyhrala Žilina. Zvíťazila hra na riziko, vraví tréner

ŽILINA. Žilina zvíťazila doma nad Podbrezovou tesne 1:0 v sobotňajšom tabuľkovo najdôležitejšom zápase 11. kola najvyššej slovenskej futbalovej súťaže. O triumf lídra nad priebežne druhým sa postaral v 50. minúte kapitán Michal Škvarka pohotovou prízemnou strelou z približne štrnástich metrov k bližšej žrdi. Po prieniku pravou stranou ho spätnou prihrávkou vyzval Nikolas Špalek. MŠK Žilina má pred Podbrezovou už šesťbodový náskok. Zverenci Adriána Guľu sa revanšovali za dve fortunaligové prehry z predchádzajúcej sezóny (doma 1:3, vonku 0:2), ktoré prišli po úspechu 3:2 na pôde rivala. Priaznivci mužstva spod Dubňa skandovali aj mená zranených Viktora Pečovského a Róberta Mazáňa, ktorí v pondelok zhodne podstúpili operáciu. ŽP Šport nebodoval premiérovo v tomto súťažnom ročníku.  Slovan Bratislava splnil na Pasienkoch úlohu favorita proti Michalovciam a zvíťazil presvedčivo 3:1. V 19. minúte sa v pokutovom území najlepšie zorientoval Aleksandar Čavrič, v 33. minúte zvýšil z pokutového kopu Seydouba Soumah. V 83. minúte proti bývalým spoluhráčom ešte viac upokojil domácich Vernon De Marco Morlacchi. Čestný úspech hostí dosiahol z bieleho bodu Dávid Škutka. Východniarom sa nepodarilo nadviazať na fortunaligové víťazstvá zhodne 3:2 nad Trnavou aj Myjavou. Slovan sa raduje z prvého trojbodového zápisu od 20. augusta, keď pred vlastnými priaznivcami prekonal Žilinu (1:0), terajšieho lídra. FORTUNA LIGA 2016/2017 - 11. kolo:  Gól: 50. Škvarka ŽK: 35. Otubanjo, 35. Mabouka, 73. Vavro, 82. Iván Santiago Díaz - 30. J. Kostelný, 35. P. Vajda, 80. Krivák, rozhodovali: P. Hrčka - T. Somoláni, Bednár, 3008 divákov  Žilina: Volešák - Mabouka, Vavro, Králik, Holúbek - Káčer, Iván Santiago Díaz, Škvarka (89. Klec) - Špalek, Otubanjo, Hlohovský (90.+ Vallo) Podbrezová: M. Kuciak - M. Turňa, Krivák, J. Kostelný, Djordjevič - P. Vajda, Podio - Viazanko (74. K. Kuzma), M. Kochan, Breznaník (62. P. Šafranko) - Opoku Bernadina  Adrián Guľa, tréner Žiliny: "Oceňujem excelentnú podporu fanúšikov pre zranených Pečovského a Mazáňa, nevidí sa to často. Pre mňa je super, že vyhrala snaha a túžba hry na riziko a do ofenzívy, pretože súper mal nepríjemné štandardky a rýchle protiútoky. Podstatné je, že sme s takým súperom uhrali čisté konto. Produktivita nebola štandardná ani nadštandardná, dali sme iba jeden gól, hoci sme nastrelili tyčku aj brvná. Ale podstatné bolo, že sme dokázali takýto zápas vybojovať a naša sila tým bude iba rásť. Ďakujem chlapcom za solídnu mentalitu a kompaktnosť. Za aktivitu sme si zaslúžili dať aspoň jeden gól a víťazstvo je pre nás zaslúžené." Marek Fabuľa, tréner Podbrezovej: "Videli sme veľmi zaujímavé stretnutie, ktoré malo zaujímavý náboj a tempo. Súboj sa lámal v prvom polčase, kde sme mali tri tutovky, ale Volešák ich pochytal. V druhom polčase sme po hrubej chybe inkasovali rozhodujúci gól a potom sme sa už nedokázali dostať do zápasu. Domáci už dominovali a ja im blahoželám." Góly: 30. Ďubek, 89. Lačný (z pok. kopu) - 44. a 61. Pačinda (druhý z pok. kopu) ŽK: 28. J. Mareš, 57. Chrien - 10. Štepanovský, 28. Ľ. Michalík, 45.+ Polievka, 90. T. Huk, 90.+ Živkovič, rozhodovali: Glova - Slyško, Ferenc, 1875 divákov Ružomberok: Macík - P. Maslo (65. Martin Nagy), J. Maslo, D. Kružliak, Kupec - Chrien, Kolčák - E. Daniel, Ďubek (80. Faško), Gál-Andrezly - J. Mareš (65. Lačný) Dunajská Streda: Tofiloski - Kwin, Ľ. Michalík, T. Huk, Brašeň - Pambou, B. Ľupták - Štepanovský (86. M. Ljubičič), Macou Sarr (90.+ Živkovič), Pačinda - Polievka (63. Šabala)  Norbert Hrnčár, tréner Ružomberka: "Zápas sme slušne rozbehli. Dali sme vedúci gól, no po vyrovnaní v závere polčasu akoby na nás padla nejaká nervozita. Hráči ľahko strácali lopty, súperovi sme zbytočne nechali veľa priestoru. Cenné je, že aj napriek takému priebehu sme v závere boli schopní vydolovať bod." Krisztián Németh, tréner Dunajskej Stredy: "Prvý polčas priniesol vyrovnaný futbal. Súper išiel do vedenia, my sme vyrovnali. Cez prestávku sme sa porozprávali, že to, čo hráme, je málo, že potrebujeme pridať a že naša kvalita je vyššia. Chlapci v druhom polčase potvrdili vysoký potenciál. Dali vedúci gól a mali pridať aj tretí. Žiaľ, to sa nestalo a v závere sme inkasovali z penalty. Som šťastný, že sme zvládli posledné dni. Mužstvo vyhralo v Prešove, v pohári sebavedomo postúpilo a aj na ihrisku silného Ružomberka ukázalo svoju kvalitu." Góly: 19. Čavrič, 33. Soumah (z pok. kopu), 82. Vernon De Marco Morlacchi - 90. Škutka (z pok. kopu) ŽK: 44. J. Kotula, 67. De Kamps, 90.+ Saláta - 38. Koscelník, 41. S. Danko, 90.+ Kushta, rozhodovali: Chmura - Hancko, Súkenníková  Slovan Bratislava: J. Mucha - J. Kotula (84. Ligeon), Saláta, Vernon De Marco Morlacchi, F. Kubík - Rigo (59. G. Scott), De Kamps - Schet, Soumah, Cléber (75. F. Oršula) - Čavrič Michalovce: P. Macej - Koscelník, Chukwuebuka Lazarus, Podhorin, Sipľak - Kristi Qose (71. Kushta) - I. Žofčák, S. Danko, Mensah (79. Turík), Ivan Kotora (55. Kunca) - Škutka  Ivan Vukomanovič, tréner Slovana: "V sobotu sme odohrali vydarené stretnutie. Opäť sme potvrdili, že si dokážeme vytvoriť mnoho príležitostí. Strelili sme tri góly, no mohli sme ich pridať aj viac. V prvom polčase sme predviedli dobrý pohyb, zverenci splnili moje pokyny. V druhom dejstve sme držali náskok a po treťom zásahu bolo jasné, že dosiahneme tri body. Na konci sme inkasovali a pustili sme súpera do šancí, s čím nie som spokojný. Teraz máme dva týždne na pokojnú prípravu." Anton Šoltis, tréner Zemplína: "Do zápasu sme vstúpili dobre, škoda nevyužitých možností. Následne sme súpera vlastnými chybami pustili do dvojgólového vedenia. V druhom polčase sme sa snažili s nepriaznivým stavom niečo urobiť, ale ťažko sme sa dostávali do šancí. Ku koncu sme zdramatizovali vývoj, domáci však zvíťazili zaslúžene." Góly: 80. T. Kóňa, 87. Ľ. Kolár ŽK: 53. Ostojič - 25. Quaye, 72. Pillár, rozhodovali: Špaček - Vorel, Bobko, 1313 divákov Myjava: Matúš Hruška - L. Beňo, Ostojič, P. Pavlík, Machovec - T. Kóňa, Marček (59. Š. Pekár) - Kukoľ, Bílovský, Brigant (59. P. Sládek) - Ľ. Kolár (89. Mehremič) Senica: Šulla - I. Gončar, Červeňák, Pillár, Weriton - M. Kratochvíl, Quaye (83. Kopičár) - Pirulo, S. Mráz (69. Jedinák), Ebwelle (85. J. Kosorin) - Turyna  Mikuláš Radványi, tréner Myjavy: "Zápas na pohľad nevyzeral tak, ako sme si predstavovali. V prvom polčase bol slabý pohyb, s loptou sme robili pomaly. Jednoducho sme nehrali to, čo sme chceli hrať. Mali sme šance, ktoré sme nepremenili. Pomohlo nám striedanie, keď prišli na trávnik Pekár so Sládekom a oživili hru. Keď sú oni dvaja na ihrisku, hneď to vyzerá inak. Začali sme dominovať. Od 65. minúty môžem byť spokojný aj s hrou, vytvárali sme si šance. Paradoxne, dali sme gól po hrubej chybe hosťujúceho brankára. Ako som povedal, s prvým polčasom určite spokojný nie som, ale chceli sme vyhrať a to sa nám podarilo. Musím chlapcov pochváliť za to, že to odmakali a išli za víťazstvom." Miroslav Mentel, tréner Senice: "Pre nás to bol trochu smolný zápas. Podľa mňa by mu svedčila remíza z toho dôvodu, že boli šance na jednej aj na druhej strane. Súper bol trochu šťastnejší, že dal prvý gól. Pri druhom sme už hrali vabank. Veľmi sa na góly narobíme. Nedarí sa nám, v posledných zápasoch sa trápime. Mali sme dve či tri dobré príležitosti, ale neskórovali sme. Možno keby sme dali prvý gól, tak by sa šťastie priklonilo k nám." Gól: 90.+ Hladík bez kariet, rozhodovali: J. Pavlík - Ádám, Jankovič, 3221 divákov Trnava: A. Jakubech - Čögley, Greššák, Hladík, Janso - Bello, A. Sloboda - Jirka, M. Košťál (46. B. Bališ), E. Halilovič (81. Gagnon) - Tambe (46. Dubec) Zlaté Moravce-Vráble: Pavel Kováč - Boszorád, Ranko, Kapor, Pintér - Válovčan, M. Pastva, Bariš, Orávik - Guilavogui (56. Jesus Konnsimbal), M. Sedlák (58. Rejdovian)  Miroslav Karhan, tréner Trnavy: "Dnes nemám čo hodnotiť. Na tento zápas musíme čo najskôr zabudnúť. Z našej strany to nebol ligový futbal." Peter Gergely, tréner ViOn-u: "Som sklamaný z výsledku, pretože sme dostali gól v poslednej minúte a prehrali sme nezaslúžene. Gól sme mali dať my a mohli sme v Trnave bodovať."


Operátor AT&T zaplatí milióny dolárov, zavádzal zákazníkov

Firma zavádzala zákazníkov ponukou neobmedzeného internetu.

NEW YORK. Americká telekomunikačná spoločnosť AT&T zaplatí 60 mil. USD, aby urovnala obvinenie, že zavádzala zákazníkov ponukou neobmedzeného internetu. Tým, ktorí využívali veľa dát, totiž znižovala rýchlosť. Americká Federálna komisia pre obchod (FTC) uviedla, že AT&T automaticky poskytne čiastočnú refundáciu zákazníkom, ktorí si pred rokom 2011 predplatili neobmedzené dáta v rámci mobilného internetu.FTC zažalovala firmu AT&T ešte v roku 2014, pretože klientov jasne neinformovala, že po spotrebe určitého objemu dát spomalí ich rýchlosť tak výrazne, že prehľadávanie na internete bude takmer nemožné. Komisia uviedla, že firma rýchlosť internetu spomaľovala prinajmenšom v prípade 3,5 mil. zákazníkov. FTC dodala, že telekomunikačná spoločnosť AT&T musí jasne informovať o obmedzení rýchlosti alebo objemu dát.(1 EUR = 1,1109 USD)


Epidémia eboly sa v Kongu rozšírila do ďalšej provincie

V provincii Južné Kivu zaznamenali dva prípady ochorenia.

KINSHASA.Epidémia eboly, ktorá v Konžskej demokratickej republike (KDR) trvá už rok, sa rozšírila do ďalšej provincie. Dva prípady tohto ochorenia totiž zaznamenali v provincii Južné Kivu. Informovalo o tom konžské ministerstvo zdravotníctva. Doteraz prípady eboly evidovali v provinciách Severné Kivu a Ituri. Obeťami nových prípadov nákazy sa stali 24-ročná žena a jej sedemmesačné dieťa, uviedol v piatok Jean-Jacques Muyembe, riaditeľ Konžského národného inštitútu pre biochemický výskum. Žena spolu so svojim dieťaťom navštívila mesto Beni v provincii Severné Kivu a po návrate ochoreli na ebolu. Matka vo štvrtok zomrela a jej dieťa liečia, dodal Muyembe.Epidémia eboly vo východnom Kongu, ktorá už zabila 1 808 ľudí, vypukla vlani 1. augusta a je druhou najväčšou v histórii.


Stoch spečatil prestup do Grécka, Slavia sa ho vzdať nechcela

SOLÚN. Slovenský futbalový reprezentant Miroslav Stoch sa stal definitívne hráčom PAOK Solún. Dvadsaťdeväťročný krídelník skompletizoval svoj prestup zo Slavie Praha do tímu gréckeho majstra v nedeľu popoludní, keď podpísal s novým klubom zmluvu na dva roky s ročnou opciou. Stoch sa vracia do známeho prostredia, v PAOK pôsobil už v ročníku 2013/2014 v rámci hosťovania z Fenerbahce Istanbul. Podľa portálu iDnes.cz Slavia zinkasuje 1,5 milióna eur. "Som šťastný, že oddnes som súčasťou PAOK-u," neskrýval radosť Stoch. Zo začiatku to nebolo jednoduché, pretože Slavia sa nechcela vzdať Miňových služieb. Keď však prišlo k dohode medzi klubmi a Miňo sa jednoznačne vyjadril, že do PAOK-u chce ísť, pristúpili sme k rokovaniam o jeho zmluve. "Neprichádzam do úplne neznámeho prostredia, keďže som tu už jeden rok pôsobil. Keď prišla táto ponuka z PAOK-u, ihneď som si spomenul, že vtedy sme síce boli kúsok od trofejí, no nakoniec sme nezískali ani jednu. Je pre mňa veľkou motiváciou to napraviť," uviedol pre fsagency.eu. Slovenský reprezentant pomohol Slavii v uplynulej sezóne k zisku double, v lige strelil 12 gólov. "V Slavii som zažil dva krásne roky, keď sa nám mimoriadne darilo, veď sme dvakrát vyhrali pohár, raz ligu, úspešne sme ťažili v pohárovej Európe. Zostávajú mi len tie najlepšie spomienky, na klub, na fanúšikov a na nezameniteľnú atmosféru, za čo by som sa aj touto formou chcel všetkým poďakovať. Už keď som prichádzal do Slavie, tak som sa vyjadril, že v budúcnosti by som si ešte rád vyskúšal ďalší zahraničný angažmán. A teraz prišiel ten čas," povedal jeden z najproduktívnejších hráčov Slavie a zároveň miláčik publika: "Užíval som si podporu z hľadiska a aj vďaka tomu budem Slavii naďalej veľmi fandiť." Stoch prichádza do Solúna do približne rovnakej situácie, akú zažil v Česku. "PAOK takisto vyhral double a po dlhej dobe titul majstra. Je tu rovnaká výzva v podobe Ligy Majstrov, čo je špeciálnou motiváciou, pretože by som si rád zahral skupinovú fázu. Pevne verím, že obhájime pozície na domácej scéne a rovnako sa ukážeme aj v pohárovej Európe," naznačil svoje i tímové ambíciie. "Už sa neviem dočkať začiatku ligy a na tú atmosféru, ktorú si doteraz vybavujem predovšetkým zo zápasov derby," dodal Stoch, ktorého pri podpise zmluvy v Grécku sprevádzal jeho dlhoročný agent Milan Lednický. "Zo začiatku to nebolo jednoduché, pretože Slavia sa nechcela vzdať Miňových služieb. Keď však prišlo k dohode medzi klubmi a Miňo sa jednoznačne vyjadril, že do PAOK-u chce ísť, pristúpili sme k rokovaniam o jeho zmluve. Tú sme napokon uzavreli na dva roky s ročnou opciou," prezradil Lednický, riaditeľ Football Service Agency. Nitriansky rodák prišiel do Prahy v roku 2017 z tureckého Fenerbahce Istanbul. Počas dvoch sezón nastúpil za Slaviu na 88 duelov, v ktorých si pripísal 20 presných zásahov. V drese slovenskej reprezentácie skóroval šesťkrát v 55 zápasoch.


Pri výbuchu v americkej rafinérii Exxonu sa zranilo šesť ľudí

Miestne médiá tvrdia, že požiar vznikol na polypropylénovej jednotke.

WASHINGTON. Najmenej šesť ľudí utrpelo zranenia pri výbuchu a následnom požiari, ku ktorému došlo v stredu v rafinérii patriacej spoločnosti ExxonMobil v americkom štáte Texas. Všetci zranení sú mimo ohrozenia života. Informovala o tom na svojej webovej stránke televízia NBC. Prevádzka v meste Baytown sa nachádza približne 40 kilometrov východne od najväčšieho texaského mesta Houston. Podľa miestnych médií vznikol požiar na polypropylénovej jednotke. Na mieste zasahujú hasičské jednotky spoločnosti Exxon. Príčiny výbuchu zatiaľ nie sú známe. "Našou najväčšou prioritou zostáva bezpečnosť ľudí vrátane našich zamestnancov, subdodávateľov a miestnej komunity," uvádza sa v súvislosti s požiarom vo vyhlásení spoločnosti ExxonMobil.


Horúčavy budú na väčšine Slovenska pokračovať aj vo štvrtok

Maximálna teplota vzduchu môže dosiahnuť 35 stupňov.

BRATISLAVA. Vysoké teploty zasiahnu veľkú časť územia Slovenska aj vo štvrtok. Na svojej webovej stránke o tom informuje Slovenský hydrometeorologický ústav (SHMÚ), ktorý vydal viaceré výstrahy. Meteorológovia očakávajú najväčšie horúčavy v okresoch Pezinok, Senec, Galanta, Šaľa, Komárno, Dunajská Streda, Nové Zámky, Trebišov Michalovce a Sobrance. "Vysoká teplota predstavuje potenciálne nebezpečenstvo pre ľudské zdravie, fyzické aktivity a tvorbu požiarov," uvádza SHMÚ, ktorý vydal pre tieto okresy výstrahu 2. stupňa s platnosťou od 15.00 do 18.00 h. Výstraha 1. stupňa v rovnakom čase platí pre Bratislavský, Trnavský, Trenčiansky, Košický kraj a časti Prešovského a Banskobystrického kraja. Teploty v týchto lokalitách môžu ojedinele vystúpiť na 33 až 34 stupňov Celzia.


EXPEDÍCIA VIETNAMSKO 2016
Potulky po Phnomphene

Pätica kamarátov. Jedno auto a motorka. Trasu Vietnam - Slovensko si naplánovali na mesiac.

Naša chuť pozrieť si pamiatky pešo sa stretla s podivením miestnych tuktukárov. Pozvánky na "city tour" na kolesách za pár dolárov sme odmietali každých pár minút. Budhistickú pamiatku v centre mesta na kopci (asi jedinom čo sme videli) sme si vytýčili ako prvú, malý plot ktorý ju obklopoval pod kopcom sme zaregistrovali až na vrchole, keď nás predbiehal spotený Kambodžan v uniforme a topánkach o dve čísla väčších, a nakričal na nás, že sme nezaplatili vstupné. Dopravná situácia sa dá v skratke popísať ako "organizovaný chaos". Veľké množstvo mopedov, malých motoriek a cyklistov si hľadá cestu medzi autami ako voda medzi kameňmi. Jazda v protismere, bez helmy je bežným javom. Na kritickejších miestach sa to snažia riadiť policajti s píštaľkami. Prekvapilo nás, že ich bolo v priemere 6 na jednu križovatku, štyri strany, a dvaja priamo uprostred. Zjavne im to takto funguje, keďže kolóny sme priamo v meste nevideli, iba mierne spomalenie. Pri takom množstve dopravných prostriedkov, klobúk dolu. Kruhový objazd s pekným monumentom uprostred sa priam núkal aby sme si urobili pár záberov z drónom. Policajtov so samopami v rukách pri každom východe z objazdu sme nechceli pokúšať, tak sme si vytipovali "náčelníka". Od jednoduchých tmavomodrých uniforiem sa tá jeho odlišovala zlatými prúžkami. A ako jediný sedel. Na našu jednoznačnú otázku, či si tam môžme spraviť pár záberov s takou "malou lietajúcou hračkou", sme dostali jednoznačnú odpoveď: Nie. S úsmevom pokračujeme na širokú promenádu, kde miestni športujú. Ukázali nám ako vyzerá pekná tvár Kambodže, čisté ulice, slušne oblečení ľudia, netrúbi sa. Stačilo odbočiť a dostať sa do paralelnej ulice, a prepadli nás húfy tuktukárov, smeti uprostred ulice, prostitútky (ženy, muži, aj tí medzi). Pätica cestovateľov na jednom aute a jednej motorke chce dokázať, že áno. Sledujte ich cestu. Stihnú to? Päť kamarátov a mesačná cesta z Hočiminovho mesta (voľakedy Saigon) do Bratislavy autom aj motorkou. Tak v skratke vyzerá Expedícia Vietnamsko, zhruba 15-tisíc kilometrov cez pätnásť krajín celej Ázie po miestnych cestách. Plán trasy zahŕňa krajiny ako Kambodža, Pakistan či Irán. Čaká nás džungľa, púšť, more aj cesty vo výške 5300 metrov nad morom. Chceme dokázať, že kus sveta sa dá precestovať za menej ako mesiac. Ale naozaj sa dá? Ďakujeme vydavateľstvu Petit Press a denníku SME, poisťovni UNION, ORANGE, Motoshopu Žubor a Viza travel.


V Európe sa buduje prvá oceliareň po 40 rokoch

VIEDEŇ. Po 40 rokoch sa buduje v Európe nová oceliarenská kapacita. Kvalitné druhy kovu budú pochádzať z rakúskeho, respektíve štajerského závodu Böhler Edelstahl GmbH v Kapfenbergu. Závod je súčasťou koncernu Voestalpine. Mesto Kapfenberg sa už v stredoveku stalo známym tým, že sa v jeho blízkosti nachádzalo ložisko železnej rudy a veľa cechov na jej spracovanie. V minulom storočí pribudla v regióne aj hydroelektráreň. V závode sa produkujú kvalitné a žiadané druhy ocele na trhu. Nová oceliarska kapacita bude stáť takmer 350 miliónov eur. Investori sa pre Rakúsko nerozhodovali ľahko. Mnoho faktorov hovorilo proti takému rozhodnutiu. Nakoniec zavážil fakt, že sa v regióne nachádza asi 3000 vysoko kvalifikovaných oceliarov. Nikde inde na svete taký počet zručných pracovníkov nie je na jednom mieste k dispozícii. Kapacita bude mať strmú nábehovú krivku.


Vlastníkom bytov hrozia dlhy susedov, tvrdí bytové združenie

Novela katastrálneho zákona má uprednostňovať banky pred vlastníkmi.

BRATISLAVA. Vlastníkom bytov podľa výkonnej riaditeľky Združenia bytového hospodárstva na Slovensku Anny Krajčiovej hrozí, že sa budú skladať na dlhy svojich susedov. Stane sa tak podľa nej v prípade schválenia zmeny v katastrálnom zákone, ktorú navrhuje Úrad geodézie, kartografie a katastra Slovenskej republiky (ÚGKK). Práva vlastníkov bytov sú v súčasnosti zabezpečené tzv. zákonným záložným právom v prospech ostatných vlastníkov bytov v dome. „Účelom zákonného záložného práva je zabezpečiť, aby v prípade vzniku dlhu z bytu, či už sú to nezaplatené príspevky do fondu údržby a opráv, alebo nezaplatené platby za plnenia spojené s užívaním bytu, teda napríklad za vodu, teplo a podobne, mohli byť tieto nedoplatky zaplatené z peňazí získaných z predaja bytu dlžníka,“ uviedla Krajčiová. Až do roku 2007 bolo podľa Krajčiovej uplatňovanie zákonného záložného práva bezproblémové, a v plnom rozsahu plnilo svoju ochrannú funkciu. „Po zmenách v Občianskom zákonníku si však katastrálne úrady začali vysvetľovať postupy po svojom a začali podmieňovať zápis zákonného záložného práva vznikom konkrétnej pohľadávky,“ upozornila. Keďže však súdne rozhodnutia v prvých ukončených prípadoch jasne určili, že kataster musí na list vlastníctva zapísať zákonné záložné právo aj bez preukazovania vzniku dlhu, prichádza návrh novely katastrálneho zákona z dielne ÚGKK. „Navrhovaná zmena má uzákoniť postup, ktorý odsúva práva vlastníkov bytov na vedľajšiu koľaj a uprednostňuje uspokojenie pohľadávok bankových inštitúcií,“ konštatovala Krajčiová. V prípade schválenia návrhu by podľa Krajčiovej nasledoval nasledovný postup. Priorita uspokojenia pohľadávok zo záložného práva sa riadi časom zápisu takéhoto práva v katastri nehnuteľností. Keď si občan kupuje byt do osobného vlastníctva, na zaplatenie jeho ceny často využíva hypotéku. Banka, ktorá hypotéku poskytuje, si dá zapísať záložné právo do katastra ako prvá v poradí. Keď vlastník bytu hypotéku neplatí, banka má právo na uspokojenie svojich pohľadávok predajom bytu. Dlhy nového vlastníka bytu voči celému bytovému domu môžu reálne vzniknúť až po tom, čo bol byt prevedený do osobného vlastníctva, teda až po zápise záložného práva v prospech banky. Ak by teda zákon podľa Krajčiovej podmienil zápis zákonného záložného práva v prospech ostatných vlastníkov bytov v dome preukázaním vzniku dlhu, automaticky by práva vlastníkov mohli byť uspokojené až ako druhé v poradí. „Podobná situácia nastane vždy, ak ktorýkoľvek zo susedov neplní svoje záväzky voči iným veriteľom, a exekútor pristúpi k zápisu záložného práva skôr, než tak môžu urobiť vlastníci bytov v dome prostredníctvom správcu,“ zdôraznila. Združenie bytového hospodárstva na Slovensku jednoznačne chápe návrh zmeny zákona ako snahu o uprednostnenie záujmov bánk pred záujmami bežných občanov - vlastníkov bytov, ktorí takto budú nútení platiť dlhy aj za svojich nezodpovedných susedov. „Pritom treba zdôrazniť, že banky majú možnosť pred uzatvorením zmluvného vzťahu dôkladne si preveriť schopnosť občana, ktorému poskytujú úver splácať záväzok. Vlastníci bytov takúto možnosť nemajú, svojich susedov si vybrať nemôžu,“ vyhlásila Krajčiová, ktorá verí, že pri rozhodovaní o zákonnej úprave záložného práva bude vláda, ktorá deklaruje svoj sociálny rozmer a rovnako aj poslanci Národnej rady na strane občanov.


Búrlivák McGregor ohlásil koniec kariéry zápasníka MMA

Rozhodnutie zverejnil na sociálnej sieti.

BRATISLAVA. Írsky zápasník zmiešaných bojových umení Conor McGregor oznámil na sociálnej sieti, že končí s kariérou v oblasti MMA. McGregorov posledný súboj skončil prehrou, keď ho vo vyhrotenom zápase porazil Rus Chabib Nurmagomedov. Duel skončil hromadným konfliktom medzi zápasnikmi a ich realizačnými tímamy. Za neprístojné správanie dostal McGregor šesťmesačný dištanc, Nurmagomedovi trest zvýšili ešte o tri mesiace. Niekoľko hodín pred oznámením sa McGregor zúčastnil talkshow Jimmyho Fallona, kde sa vyjadroval v duchu, že chuť do zápasenia má stále ale už to až tak nepotrebuje. „Som pripravený na život, moja rodina je pripravená na život," vyhlásil. Ír sa v posledných rokoch etabloval na absolútnej špičke MMA. McGregor pôsobil v športe s oficiálnym názvom Miešané bojové umenia (MMA) od roku 2007. Časom sa stal jeho rešpektovanou značkou a výrazne prispel k jeho celosvetovej popularite. Jeho nekompromisný spôsob boja, ale aj sebavedomosť až veľkohubosť na verejnosti pritiahli veľké množstvo fanúšikov, ale aj milióny dolárov pre organizátorov týchto súbojov. Kariéru ukončil s bilanciou 21 víťazstiev a 4 prehry. "Teraz sa pripojím k mojim bývalým súperom, ktorí sú už v dôchodku," skonštatoval McGregor. BBC pripomína, že to nie je prvýkrát, čo McGregor oznámil koniec. V apríli 2016 tiež napísal, že končí mladý, ale napokon sa vrátil do diania. Pamätný bol jeho súboj s americkou legendou boxu Floydom Mayweatherom, ktorý sa v auguste 2017 skončil v prospech favorita, ale až v desiatom kole tzv. technickým knokautom. McGregor vtedy v boxerských rukaviciach poriadne potrápil favorita, hoci ten sa vrátil iba na skok z boxerského dôchodku. Prezident organizácie UFC Dan White už stihol zareagovať na rozhodnutie McGregora. "Má dosť peňazí, aby si mohol užívať dôchodok. Dáva mi to zmysel. Keby som bol na jeho mieste, urobil by som to isté. Samozrejme, odchádza z boja, ale nie od rozrobenej práce, keďže je tvárou írskej whisky. Určite bude mať toho dosť na práci."


Minister Gajdoš poďakoval vojakom za prehliadku na slávnostiach SNP

Prehliadka podľa Gajdoša ukázala, ako ďaleko armáda pokročila s modernizáciou.

BRATISLAVA. Minister obrany Peter Gajdoš (SNS) je hrdý na vojakov a vojačky, ktorí sa podieľali na slávnostnej vojenskej prehliadke v Banskej Bystrici pri príležitosti 75. výročia Slovenského národného povstania (SNP). Uviedol to na piatkovej tlačovej konferencii spoločne s náčelníkom Generálneho štábu (GŠ) Ozbrojených síl (OS) SR Danielom Zmekom. Prehliadka bola poďakovaním bojovníkom SNP, ale aj spôsobom, ako zvýšiť dôveryhodnosť armády v očiach občanov, priblížil Gajdoš. "Jednoznačne potvrdili, že sú silným, pevným a stabilným pilierom bezpečnostného systému našej Slovenskej republiky," povedal na adresu zúčastnených vojakov. Pripomenul tiež množstvo úsilia, ktoré museli vynaložiť. Podľa Zmeka posilnili vojaci nielen dôveru ľudí, ale aj vzájomnú súdržnosť. Prehliadka podľa Gajdoša ukázala, ako ďaleko armáda pokročila s modernizáciou i vystrojovaním vojakov, ktoré býva často kritizované. Poznamenal, že neevidujú žiadne hlásenia o poškodení cestnej infraštruktúry. Podľa Zmeka začali s prípravou prehliadky v januári, čo zhodnotil ako "extrémne krátky" čas na realizáciu. Vyše 200-stranový plán podpísali na začiatku júna. Informoval, že na prehliadke sa zúčastnilo 1915 profesionálnych vojakov so 196 kusmi techniky a 15 kusmi leteckej techniky. Jedno pásové vozidlo vypadlo, príčinou bola podľa Zmeka banálna porucha, ku ktorej došlo tesne pred podujatím. Organizovať prehliadku každý rok by Zmeko neodporúčal. "Treba nájsť správnu strednú cestu, ako sa prezentovať na verejnosti," skonštatoval. Zriadenú infolinku podľa ministra občania využívali hlavne na informácie o dopravných obmedzeniach počas prehliadky.


SaS podáva trestné oznámenie v súvislosti s elektronickým zdravotníctvom

Strana tvrdí, že mohlo dôjsť k machináciám pri verejnom obstarávaní a verejnej dražbe.

BRATISLAVA. Strana SaS podáva trestné oznámenie na neznámeho páchateľa pre podozrenie z možného spáchania trestných činov v súvislosti so zavedením elektronického zdravotníctva a pre porušovanie povinností verejných činiteľov. Podľa SaS mohlo dôjsť k machináciám pri verejnom obstarávaní a verejnej dražbe. Zároveň sa SaS obracia na EÚ v súvislosti s eZdravím. Dôvodom sú podľa poslankyne Národnej rady (NR) SR Jany Cigánikovej (SaS) stratené milióny eur a oklamaní pacienti. Uviedla to v pondelok na tlačovej konferencii v Bratislave. "eZdravie je jeden totálny chaos, ktorý robí peklo zo života pacientom, lekárom a na ktorom zarobili milióny eur niektoré firmy a ich majitelia a, naopak, iné firmy bez politických známostí prerábajú," povedala Cigániková. Doplnila, že elektronické zdravotníctvo robí problém nielen pacientom, ale aj samotným lekárom, pričom mnohí z nich majú pri jeho inštalácii problémy. "Nie je možné zaviesť nefunkčný systém len preto, aby sme neprišli o eurofondy a dohnať lekárov, ktorých máme aj tak nedostatok, k výpovediam a následne to riešiť znížením kritérií na ich odbornosť a vzdelanie," povedala poslankyňa NR SR. Dodala, že je nutné zabezpečiť, aby pacient mohol používať svoj elektronický občiansky preukaz a zároveň mal viac chránené svoje osobné zdravotné údaje. SaS vyzvala ministra zdravotníctva Tomáša Druckera (nominant Smeru) a šéfa Národného centra zdravotníckych informácií (NCZI) Petra Blaškovitša, aby okamžite zrušili možnosť sankcií a upokojili odbornú verejnosť. Cigániková ozrejmila, že ak nenastane v tejto oblasti posun, na marcovej schôdzi navrhnú zrušenie zákona o národnom zdravotníckom informačnom systéme. "Napriek tomu, že sme fanúšikovia elektronického zdravotníctva, nedovolíme trestať pacientov a zdravotníkov za neschopnosť štátu," doplnila s tým, že v tejto súvislosti SaS zriadi odborný tím, ktorý bude dohliadať na elektronické zdravotníctvo. Tvoriť ho budú odborníci z radu tvorcov elektronického zdravotníctva, ambulančných informačných systémov, ale aj zástupcovia lekárov, zdravotných sestier, pacientov a odborníci z oblasti IT. Elektronické zdravotníctvo spustil štát naostro od januára tohto roka. Jeho fungovanie kritizujú ambulantní aj zubní lekári. Prekáža im, že pre administratívu majú menej času pre pacientov. Pripojenie do eZdravia má tiež prinášať viacero technických problémov či komplikácie so samotným prihlasovaním. Pomenované problémy označil šéf NCZI Blaškovitš za detské choroby. Technické problémy nie sú podľa neho plošné, sú riešiteľné a pod kontrolou. Blaškovitš avizoval, že NCZI pripravuje kompletnú zmenu legislatívy súvisiacu s elektronickým zdravotníctvom. Týkať sa má najmä sankcií, na ktoré sa lekári sťažujú. Minister zdravotníctva si nemyslí, že štát podcenil situáciu so spustením ostrej prevádzky eZdravia. Ide podľa neho len o "ľahké pôrodné bolesti". Tvrdí však, že vec zrejme podcenili niektorí lekári. Elektronizácia zdravotníctva si podľa NCZI doteraz vyžiadala 87,8 milióna eur z eurofondov a zo štátneho rozpočtu. Termín ostrého spustenia elektronických služieb do praxe sa viackrát posúval. Opozičná strana SaS tému eZdravie politizuje, tvrdí Ministerstvo zdravotníctva (MZ) SR. Jej pondelkové vyjadrenie označilo za šírenie poplašných správ. "Odmietame tvrdenia, že všetko je zlé," uviedla pre TASR hovorkyňa rezortu zdravotníctva Zuzana Eliášová. Nábeh elektronického zdravotníctva do praxe si podľa nej vyžaduje čas, lekári sa musia dostatočne oboznámiť so systémom. "MZ si uvedomuje objektívne dôvody, pre ktoré sa nie všetci poskytovatelia dokázali pripojiť včas a bude na ne prihliadať," povedala Eliášová s tým, že žiadny lekár, ktorý nebude po 1. januári pripojený do systému elektronického zdravotníctva z akéhokoľvek objektívneho dôvodu, nebude nijakým spôsobom sankcionovaný. Benefity, ktoré elektronické zdravotníctvo prinesie, sú podľa MZ nespochybniteľné. "Sme presvedčení, že po dôslednom oboznámení sa s fungovaním systému, bude aj práca lekárov s ním plynulá," myslí si Eliášová. Elektronické zdravotníctvo podľa nej v praxi prináša viaceré výhody, napríklad rýchly prístup k zdravotným záznamom a k potrebným informáciám. Minister zdravotníctva Tomáš Drucker (nominant Smeru) tvrdí, že diskutoval o tejto problematike aj s lekármi na viacerých odborných stretnutiach a je informovaný o tom, s čím sa pri zavádzaní elektronického zdravotníctva stretávajú v praxi. "Podnety, ktoré adresovali poskytovatelia MZ SR, sú riešené v úzkej súčinnosti a neodkladne s Národným centrom zdravotníckych informácií (NCZI), ktoré ich operatívne vybavuje," povedala Eliášová. NCZI odmieta zaťahovanie projektu eZdravie do inej roviny, ako je odborná. Podľa generálneho riaditeľa NCZI Petra Blaškovitša ide o najväčší IT projekt na Slovensku, do ktorého je zapojených niekoľko desiatok odborných spoločností a stovky špecialistov na IT. Doplnil, že projekt eZdravie sa časovo nespomalí ani nezlyhá. Blaškovitš poznamenal, že zavádzanie elektronického zdravotníctva je dlhodobý proces. "Posudzujeme postupné zavádzanie elektronického zdravotníctva kompetentne a bez emócií. NCZI nič neskrýva. Projektové zmeny sú verejné, rovnako ako ich zapracovávanie v súčinnosti s vládou SR či MZ SR," doplnil. Blaškovitš odkázal poslankyni Jane Cigánikovej, že NCZI sa nebráni žiadnej kontrole a víta každý konštruktívny návrh, ktorý z nej vyplynie.